text:
Segun ken ni Mrs. Gazmen, napasamak ti panangdanon kadagiti recipient-barangays ta saan-da a nakapaili dagiti benepisiario a dadduma a nangala ti Philhealth Cards ken saan-da a nakaparehistro dagiti baro a recipients ti 4 P’s idiay Cabugao Cultural and Sports Complex maibasar iti listaan ken rekord ti Opisina ti MSWDO.
Immuna a napanan ti grupo iti Barangay Dardarat ken Turod idi Oktubre 9, 2012 sa simmaruno iti Barangay Sisim nga as-asideg a napanan dagiti recipients a naggapu iti Brgy. Maradodon, Cael-layan, Catucdaan ken Alina-ay.
Iti Oktubre 12, 2012, naggiddan dagiti recipients ti Brgy. Pila ken Sagayaden ket naangay ti Philhealth Card distribution iti Brgy. Multipurpose Building ti Barangay Sagayaden, Cabugao, Ilocos Sur. Nakikaysa ti Sangguniang Barangay nga idauluan ni Brgy. Captain Virgilio S. Piros.
Impeksa ni Brgy. Captain Piros ti panagyamanna iti LGU nga idauluan ni Mayor Edgardo “Ediboy” S. Cobangbang, Jr. kasta met ti panangimaton ni MSWDO Officer Lydia S. Gazmen ti pannakaiyasideg ti pagsayaatan kadagiti kalugaranna ken kabangibang a barangay.
Sakbay nga awaten dagiti recipients, inlawlawag ni Mrs. Gazmen ti pakabuklan ken pagan-annayasan ti programa ken ti pateg ti pannakaipatungpalna babaen ti LGU tapno matulongan dagiti marigrigat.
Kadua ni Mrs. Gazmen dagiti kameng ti opisinana nga isuda: Miss Aida Cueto, Danielle Grace S. Gazmen, Joy F. Sayo, Wilma Cruz, Donna Galamgam, ken Jeynelyn Castillo.
Nagpaay met a Photographers da Mark Anthony Navarro ken Alvin S. Solis ti Municipal Website a nangatendar kadagiti nagpa-ID a recipients.
Dimmanggay ni SB Member Josefina S. Vallejo kadaytoy a panagserbisio ti MSWDO kadagiti barangay.
Daytoy a gannuat ket paset ti programa a panangtulong ti Gobierno Munisipal Nga idauluan ni Mayor Edgardo “Ediboy” S. Cobangbang, Jr. kadagiti nababa ti kasasaadna nga umili tapno mapagballigianda iti biag manipud iti kinakurapay. # (Web In-Action)


c: text/html

text:
Daytoy a gandat ket paset met ti naregget a kalikagum ti Gobierno Munisipal ti ili nga idauluan ni Mayor Edgardo “Ediboy” S. Cobangbang, Jr. iti pannakapataud ti epektibo ken kabaruanan a ramit ti panagkalap dagiti sektor ti mangngalap tapno manayonan ti matgedanda ken tumulongda a mangguardia ti kabaybayan ti ili a Cabugao a manglapped ti rumsua nga illegal nga aktibidad ti panagkalap.
Naipaima iti LGU-Cabugao dagiti materiales ti “payao” a kalap kas iti sumaganad: 2 rolyo a tali (24 mm.), 8 semento a mausar iti pagpunduan, 20 pedaso a floater, 4 a shivel (paggalutan ti labig ken bulbulong ).
Manamnama a maiyawat ita nga aldaw, Nobiembre 15, 2011 daytoy a proyekto agraman iti counterpart ti LGU kadagiti asosasion ti mangngalap a napagkaykaysaan a pakaitedanna. Ti MFARMC ket buklen dagiti asosasion ti mangngalap manipud iti pito a coastal barangays: Sabang, Dardarat, Salomague, Namruangan, Daclapan, Pug-os ken Salapasap.(Insurat ni JOED SABIO SAJONIA/Web Research)

robotstxt: allowed

filter: keep


text:
Monday, July 25, 2016
TRANSAKSION TI CABUGAO DAYO, AGTULTULOY ITI 2016
Cabugao, Ilocos Sur –Maibatay iti panagsarita dagiti Opisiales/Miembros ti Cabugao Livestock and Traders Association ket napintas ti transaksion a mapaspasamak iti panaggiginnatang dagiti koridor ken dumadayo iti Cabugao Dayo kadagiti bulan ti Tawen 2016.
Innayonda a kaaduan nga animales a maparti iti Tiendaan (NISTC Public Market) kas iti nuang ken baka ket maaramid ti transaksion iti uneg ti Dayo. No adda man maiserrek nga aggapu iti ruar a maparti ket saanda nga ipalubos a maaramid daytoy ta maisalungasing iti napagtutulagan ti Asosasion a maiserrek iti Kaha ti Dayo ti pagbayad ti tunggal transaksion iti panagginnatang.
Kas iti sigud, nabun-as dagiti nuang ken baka a nai-dayo ket kaaduan ti nagatang a para-parti babaen kadagiti kameng ti Cabugao Meat Vendors/Butcher’s Association iti NISTC- Public Market, Cabugao, Ilocos Sur.
Kalpasan ti panagmiting dagiti kameng ti livestock association itay nabiit, napatibker manen ti panagkakaduada ken pannakausar dagiti puonan iti panaggatang nga agtultuloy a mangingato ti masapulan ti asosasion ken pakabenepisiaran met dagiti kameng iti agdama. Daytoy nga asosasion ket agtultuloy a tartarabayen ti LGU-Cabugao a mangipromot ken mangkomplementar kadagiti programa/proyekto para iti pagsayaatan dagiti agtartaraken iti dinguen ken ayup a mainayon a pagsapulanda iti benneg ti industria ti livestock. # (Web In-Action)
Innayonda a kaaduan nga animales a maparti iti Tiendaan (NISTC Public Market) kas iti nuang ken baka ket maaramid ti transaksion iti uneg ti Dayo. No adda man maiserrek nga aggapu iti ruar a maparti ket saanda nga ipalubos a maaramid daytoy ta maisalungasing iti napagtutulagan ti Asosasion a maiserrek iti Kaha ti Dayo ti pagbayad ti tunggal transaksion iti panagginnatang.
Kas iti sigud, nabun-as dagiti nuang ken baka a nai-dayo ket kaaduan ti nagatang a para-parti babaen kadagiti kameng ti Cabugao Meat Vendors/Butcher’s Association iti NISTC- Public Market, Cabugao, Ilocos Sur.
Kalpasan ti panagmiting dagiti kameng ti livestock association itay nabiit, napatibker manen ti panagkakaduada ken pannakausar dagiti puonan iti panaggatang nga agtultuloy a mangingato ti masapulan ti asosasion ken pakabenepisiaran met dagiti kameng iti agdama. Daytoy nga asosasion ket agtultuloy a tartarabayen ti LGU-Cabugao a mangipromot ken mangkomplementar kadagiti programa/proyekto para iti pagsayaatan dagiti agtartaraken iti dinguen ken ayup a mainayon a pagsapulanda iti benneg ti industria ti livestock. # (Web In-Action)
Posted by Bayan ng Cabugao, Ilocos Sur at 9:47 AM
Subscribe to: Post Comments (Atom)


text:
Pudno kadi ti Dios? Kasano nga naan-anay a masiguradok nga pudno ti Dios?
Saludsod: Pudno kadi ti Dios? Kasano nga naan-anay a masiguradok nga pudno ti Dios?
Sungbat: Ammotayo a pudno ti Dios agsipud ta impakaammona ti bukod na iti tallo a pamuspusan: Umuna, babaen kadagiti amin a pinarsuana. Maikaddua, babaen kadagiti Saona, ti Biblia, ken ti maikatlo, babaen ti Anakna a ni Jesu-Cristo.
Ti kadawyan a pammaneknek nga pudno ti Dios ket ti pinarsuana. “Manipud pay idi pinarsua ti Dios daytoy lubong, ti agnanayon a pannakabalin ken kina-Dios Na, uray saan a makita, mabigbig ken nalawag a makita babaen kadagiti gapuananna. Isut' gapuna a pulos nga awan ti mabalinda a pagpambar” (Taga-Roma 5:20). “Nabatad nga ipakita ti langit ti dayag ti Dios! Nalawag nga ipakaammo ti tangatang ti inaramidna (Dagiti Salmo 19:1)!”
No makakitaak ti maysa a relo iti tingga ti taltalon, saanko a panunuten nga bigla laeng nga napaadda ken awan ti naggapuanna wenno dayta a relo ket addan sadiay manipud idi immuna. Gapu iti disenyo ti relo, panunutek nga adda maysa a masirib nga nangaramid daytoy. Ngem makitkitak nga nagadayo ti pagdumaan ti disenyo ken panangiparis iti lubong no idilig iti maysa a relo. Ti rukod ti panawentayo ket saan a nakabatay iti relo nga isusuottayo, no saan nga iti aramid ken pagayatan iti Dios, kasla iti gagangay nga panagrikos iti lubong. Ti sangkalubongan ket maysa a dakkel a disenyo ken gapu iti daytoy, daytoy ket agkasapulan iti maysa a Natakneng nga Namarsua.
No makakitaak iti maysa a mensahe nga nakasurat babaen kadagiti simbolo, agbirukak iti maysa a tao nga adda kabaelanna nga basaen daytoy tapno matulungannak nga maawatan ti mensahe nga nakalemmeng. Panunutek nga ti naggapuan ken nagsurat iti naibaga a mensahe ket masirib a tao. Kasano karigat a maawatan ti “DNA Code” nga adda kadagiti paset iti bagitayo? Saan aya nga no kasano karigat a maawatan ti DNA tayo ken agkasapulan met iti masirib nga Namarsua?
“Intudingna ti tumutop a tiempo a maipaay iti amin nga banag. Inikkannatayo iti tarigagay nga ammuen iti masakbayan, ngem pulos a dinatay ikkan iti pannakapnek a mangawat iti naan-anay a kaipapanan dagiti aramidna” (Eclesiastes 3:11)
Gagangay iti tao nga panunuten nga adda dakdakkel kadagiti amin nga adda biagna ken iti makitkita laeng dagiti mata ken addapay biag a nangatngato ngem iti biag a nakasiguantayo ditoy lubong. Ti panagriknatayo kadagiti banag nga agnanayon ket mkitkita iti dua nga pamuspusan: Iti panangaramid iti linteg ken panagdaydayaw.
Ti tunggal sibilisasyon iti pakasaritaan dagiti pasamak ket adda ti ipatpateg nga moral a linteg, nga nakaskasdaaw a kapada ti nadumaduma a kultura iti sabali a paset ti lubong. Kasla met kaspangarigan a ti panagayat ket daydayawen iti amin a lubong kabayatan met ti panangidadanes iti panagulbod. Ti nakuna nga agkapada a moralidad, ti sangkalubongan a pannakaammo no anya ti umisu ken mali ket mangisuro laeng nga adda ti Natakneng a Namarsua nga nangted kadatayo iti nakuna a pannakaammo.
Kasta met, amin a tao iti sibubukel a lubong, anyaman ti kultura ket adda ti an-annadan nga pamuspusan ti panagdaydayaw. Agduduma ti pamuspusan ti panagdayaw ken ti daydayawenda ngem ti pannakaammo nga adda maysa a Mannakabalin iti amin ket saan a mailibak a paset ti panagbalin a tao. Ti panagtarigagaytayo nga agdayaw ket gapu iti kinapudno nga inaramidnatayo iti Dios nga kalanglangana (Genesis 1:27).
Impaltiing met ti Dios ti bukodna babaen ti Saona, Ti Biblia. Iti sibubukel a Biblia iti kinapudno ti Dios ket ipagpagapu a saan nga pagduaduaan (Genesis 1:1, Exodos 3:14). Idi insurat ni Benjamin Franklin ti istorya iti panagbiagna, saanna nga sinayang ti panawenna tapno paneknekan a pudno nga isu ket sibibbiag. Kasla daytoy, saan met nga nag-aksaya iti panawen ti Dios tapno paneknekanna nga Isu ket pudno iti libro Na. Ti kababalin ti Biblia nga mangbalbaliw iti biag ti tao, ti kinapudno na ken dagiti milagro nga nakasurat ditoy ket umanay nga rason iti panangi-kaskaso.
Ti maikatlo a pamuspusan iti panangipaltiing ti Dios iti bukodna ket babaen iti Anakna a ni Jesus (Juan 14:6-11) “Idi punganay, addan ti Sao, ket ti Sao kadua ti Dios, ket ti Sao, Dios. “Nagbalin a tao ti Sao ket nakipagtaeng kadatayo” (Juan1:4,14). “Ngamin, agtaeng ken Cristo a kas tao ti amin a galad ti Dios” (Taga-Colosas 2:9).
Iti sibubukel a biag ni Jesus, perpekto nga nasurotna ti amin nga bilin iti Daan a Tulag ket natungpal dagiti padto nga maipapan iti Mesias (Mateo 5:17). Adu met nga ulit nga tinulungan ni Jesus iti padana ken nagaramid iti milagro tapno paneknekanna ti mensahe ken kinasantona (Juan 21:24-25). Kalpasan iti tallo nga aldaw idi nailansa idiay krus, Isu ket bimmangon manipud iti tanem, maysa a pasamak nga pinaneknekan dagiti ginasut nga nakaimatang (1 Taga-Corinto 15:6) Ti pakasaritaan dagiti pasamak ket napnuan kadagiti pammaneknek no siasino talaga ni Jesus. Kuna pay ni Pablo nga adalan, daytoy a banag ket saan a naaramid iti suli ti sankalubongan (Dagiti Aramid 26:26).
Naammoantayo nga adda nga talaga dagiti tao nga agduadua ken adda bukodna nga ideya maipapan iti Dios. “Awan Dios,” kuna ti maag iti pusona. Rinukerda amin ken makarimon dagiti aramidda; awan ti uray maysa nga agaramid iti naimbag” (Dagiti Salmo 14:1). Ngem dagiti amin ket mapan amin iti panamati. “Ngem no awan ti pammati, saan a mabalin a maparagsak ti Dios. Ta no umasidegka iti Dios, masapul a patiem nga adda Dios a manggunggona kadagiti agsapul kenkuana” (Hebreo 11:6).
Agsubli iti kasangoan a panid ti Ilocano
Pudno kadi ti Dios? Kasano nga naan-anay a masiguradok nga pudno ti Dios?


text:
Thursday, November 22, 2012
PASDEK TI COLD STORAGE TI NATENG, NAILEPPAS
Cabugao, Ilocos Sur – Naileppasen ti pasdek ti Cold Storage ti nateng a masarakan iti lauden nga abagatan ti Dayo-Cabugao, Brgy. Baclig, Cabugao, Ilocos Sur.
Daytoy a pasilidad ket inlungalong ti Gobierno Munisipal babaen ti panangidaulo ni Mayor Edgardo “Ediboy” S. Cobangbang, Jr. tapno matulongan dagiti agmulmula ti nateng nangruna iti kamatis tapno maipreserbada agingga nga agluom a pangiyurayanda ti napintas a presio.
Iti pannaki-amad ti Web In-Action iti Ama ti Ili, imbatadna a daytoy a naaramid a Cold Storage nga apaman nga agoperar ket maipaay a pagtuladan dagiti dadduma a komersiante ti nateng nga agpupuonan tapno agsaknap daytoy a makatulong a pasilidad iti Sektor-Agrikultura. # (Web Situatiol Report)
Posted by Bayan ng Cabugao, Ilocos Sur at 2:00 PM
Subscribe to: Post Comments (Atom)


text:
Tuesday, April 4, 2017
UPDATE TI CISTODAI 2017, NAAMMUAN
Cabugao, Ilocos Sur – Segun ken ni CISTODAI Federation President Mr. Dominador N. Andres a sumaysayaat met ti pinansial a kasasaad ti Asosasionda maigapu iti pannakaaramiden ti pagbasaranda a By-Laws a pinirmaan dagiti Opisiales ti CISTODAI-Saranay. Addaan iti 20 a nainget nga annuroten nga aramiden ti maysa a kameng sakbay a maalana ti benepisiona iti CISTODAI-Saranay no adda emerhensiana ken ti pamiliana.
Insupusop pay ni Mr. Andres a naipabulod ti dadduma a pundoda kadagiti kameng ket gapu iti kaadda ti By-Laws-da ket makolektada dagitoy a gatad iti umisu a panawen tapno mausar met ti dadduma a kameng.
Kabayatanna, sumaysayaat met ti operasion dagiti traysikelan a kangrunaan a nakaigapuan ti pannakabukel ti CISTODAI. Segun ken ni Mr. Andres a maigapu iti panagkikinnaawatanda nga Operators ken Drivers ket nalaklakada a risuten ti rumsua a pakaseknan ken problemada iti panagpasadaan.
Segun kadagiti Opisiales ti CISTODAI a naikkan ti pundo a sag-P5,000 ti kada CISTODAI Chapter ti kada barangay nga addaan ti kompleto ti papelesna a kas iti Set of Officers ken iti Paglintegan ti Asosasionda.
Iti agdama, addan 1,250 a bilang ti Traysikelan a nakarehistro ken adda Prangkisana maibasar iti rekord ti Licensing Office iti General Services Office (GSO) iti Munisipio. # (Web In-Action)
Insupusop pay ni Mr. Andres a naipabulod ti dadduma a pundoda kadagiti kameng ket gapu iti kaadda ti By-Laws-da ket makolektada dagitoy a gatad iti umisu a panawen tapno mausar met ti dadduma a kameng.
Kabayatanna, sumaysayaat met ti operasion dagiti traysikelan a kangrunaan a nakaigapuan ti pannakabukel ti CISTODAI. Segun ken ni Mr. Andres a maigapu iti panagkikinnaawatanda nga Operators ken Drivers ket nalaklakada a risuten ti rumsua a pakaseknan ken problemada iti panagpasadaan.
Segun kadagiti Opisiales ti CISTODAI a naikkan ti pundo a sag-P5,000 ti kada CISTODAI Chapter ti kada barangay nga addaan ti kompleto ti papelesna a kas iti Set of Officers ken iti Paglintegan ti Asosasionda.
Iti agdama, addan 1,250 a bilang ti Traysikelan a nakarehistro ken adda Prangkisana maibasar iti rekord ti Licensing Office iti General Services Office (GSO) iti Munisipio. # (Web In-Action)
Posted by Bayan ng Cabugao, Ilocos Sur at 4:47 PM
Subscribe to: Post Comments (Atom)


text:
CURRIMAO, Ilocos Norte (Oct. 9) – Kinumpirmaran ni Mr. Arthur Valente, Fishery Regulatory Coordinator ti probinsya nga adda nakalapan ti maysa a barangay kagawad a maysa a pawikan iti baybay a paset ti Brgy. Maglaoi-Norte, Currimao, Ilocos Norte.
Kuna na a nakalapan ni Barangay Kagawad Sendong Barola ti maysa nga Hawksbill Turtle nga addaan ti kaatiddog nga 45 centimeters ken 35 centimeters met dagiti parasites na.
Segun kenni Valente, gapu iti naiget a pammalagip kadagiti mangngalap a saan a dangran ti makalapan a pawikan, insigida a inpakaamo da kadagiti awtoridad karaman iti opisina daytoy.
Insigida met laeng a naisubli iti baybay ti nasao a pawikan gapu ta awan ti nakita da a sugat ken daytoy ket nasalun-at ken napigsa.


text:
Inayatna Dagiti Tattao
‘Pakaay-ayatak dagiti annak ti tattao.’—PROV. 8:31.
1, 2. Apay a maikunatayo a dungdungnguen ni Jesus dagiti tattao?
TI INAUNA nga Anak ti Dios ti kangrunaan nga ebkas ti di matukod a sirib ni Jehova. Isu ti apag-isu a ladawan ti sirib, ti “nasigo a managobra” iti sibay ni Amana. Maragragsakan la ketdi ni Jesus idi “insagana [ni Amana] ti langlangit” ken “inkeddengna dagiti pamuon ti daga.” Nupay maay-ayatan kadagiti dadduma a pinarsua ti Dios, ti annak ti tattao ti nangnangruna a pakaay-ayatan ti inauna nga Anak ti Dios. (Prov. 8:22-31) Wen, sakbay pay a nagbalin a tao, maay-ayatan ken ipatpategen ni Jesus dagiti tattao.
2 Idi agangay, kas pammaneknek iti kinamatalek ken panagayatna ken Amana, kasta met ti kinadungngona “iti annak ti tattao,” ti Inauna nga Anak ti Dios situtulok nga “inuksobanna ti bagina” ket nagbalin a tao. Inaramidna dayta tapno ipaayna ti ‘subbot a kasukat ti adu.’ (Fil. 2:5-8; Mat. 20:28) Talaga a dungdungnguenna dagiti tattao! Idi adda ni Jesus ditoy daga, inikkan ti Dios iti pannakabalin a mangaramid kadagiti milagro a mangipakita iti panagayatna iti tao. Ngarud, impakita ni Jesus dagiti nakaskasdaaw a bambanag a mabiiten a mapasamak ditoy daga.
3. Ania ti usigentayo ita?
3 Immay ni Jesus ditoy daga tapno ‘ideklarana ti naimbag a damag ti pagarian ti Dios.’ (Luc. 4:43) Ammo ni Jesus a daytoy a Pagarian ti mangidayaw iti nagan ni Amana ken naan-anay a mangsolbar iti amin a pakarigatan ti tao. Di ngarud pakasdaawan a bayat ti panangasaba ni Jesus, nagaramid kadagiti milagro tapno ipakitana ti pudno a pannakaseknanna kadagiti tattao. Apay a napateg dayta kadatayo? Gapu ta dagiti masursurotayo ti manggutugot kadatayo nga agtalek ken mangnamnama iti masanguanan. Usigentayo ngarud ti uppat kadagiti milagro ni Jesus.
ADDA PANNAKABALINNA A MANGPAIMBAG
4. Isalaysaymo ti napasamak idi nakita ni Jesus ti agkukutel.
4 Nabayag idin a mangaskasaba ni Jesus, ket ti Galilea ti kaudian a nangasabaanna. Iti maysa a siudad ti Galilea, adda nakakaasi a lalaki a nakita ni Jesus. (Mar. 1:39, 40) Adda iti sanguananna ti maysa nga agkukutel a lalaki. Gapu iti nakaro a sakitna, dineskribir ti mangngagas a ni Lucas ti lalaki kas “napno iti kukutel.” (Luc. 5:12) Kuna ti salaysay: “Idi nakitana ni Jesus, inruknoy [ti agkukutel] ti rupana ket nagpakaasi kenkuana, a kunkunana: ‘Apo, no kayatmo laeng koma, kabaelannak a dalusan.’” Ammo daytoy a lalaki nga adda pannakabalin ni Jesus a mangpaimbag kenkuana. Ngem ti masapul a maammuanna ket, kayat ngata ni Jesus nga aramiden dayta? Aramiden ngata ni Jesus ti ipakpakaasi ti lalaki? Ania ngata ti pampanunoten ni Jesus bayat a kitkitaenna daytoy a lalaki a nalabit nadadaelen ti langana? Tuladenna ngata dagiti Fariseo nga awanan asi kadagiti agsagsagaba iti daytoy a sakit? Sika ngay, ania koma ti inaramidmo?
5. Apay nga imbaga ni Jesus ti “kayatko” idi pinaimbagna ti agkukutel?
5 Nalawag a saan a nagpukkaw ti agkukutel a lalaki iti “Narugit, narugit!” a kas kuna ti Linteg a naited ken Moises. Saanen a binabalaw ni Jesus ti lalaki gapu iti dayta. Imbes ketdi, inasikasona ti lalaki ken ti kasapulanna. (Lev. 13:43-46) Saantayo nga ammo ti eksakto a pampanunoten idi ni Jesus, ngem ammotayo ti linaon ti pusona. Gapu iti asi, nagaramid ni Jesus iti milagro. Inyunnatna ti imana, sinagidna ti agkukutel, sa kinunana: “Kayatko. Madalusanka koma.” Kalpasanna, “nagpukaw kenkuana ti kukutel.” (Luc. 5:13) Talaga nga adda kenkuana ti pannakabalin ni Jehova—saan laeng a tapno maaramid ni Kristo dayta a milagro no di ket tapno maipakita ni Jesus ti panagayatna kadagiti tattao.—Luc. 5:17.
6. Apay a makapainteres dagiti milagro nga inaramid ni Jesus, ken ania ti ipakita dagita?
6 Babaen iti pannakabalin ti Dios, nakaaramid ni Jesu-Kristo iti adu a nakaskasdaaw a milagro. Saan laeng a kukutel ti pinaimbagna no di ket amin a kita ti sakit ken an-annayen idi dagiti tattao. Kuna ti Biblia: “Nagsiddaaw ti bunggoy idi nakitada a ti umel agsasao ken ti pilay magmagna ken ti bulsek makakita.” (Mat. 15:31) Iti kaaldawantayo, adda dagiti gundaway a kasapulan dagiti doktor ti maidonar a paset ti bagi tapno matulonganda dagiti pasienteda. Ngem saan a kasapulan dagita ni Jesus. Pinaimbagna ti mismo a paset ti bagi nga addaan iti depekto! Mapaimbagna a dagus dagiti tattao, ken iti dadduma a gundaway uray dagidiay adda iti adayo. (Juan 4:46-54) Ania ti ipakita dagitoy a milagro? Saan laeng a kabaelan ti agturturayen a nailangitan nga Ari a ni Jesus ti mangpaimbag no di ket kayatna nga agnanayon a nasalun-at dagiti tattao. Ti pannakilangen ni Jesus kadagiti tattao pabilgenna ti pammatitayo nga iti baro a lubong, matungpalto daytoy a padto ti Biblia: “Isu maasianto iti daydiay nanumo ken iti daydiay napanglaw.” (Sal. 72:13) Wen, paimbagento amin ni Jesus dagiti masaksakit.
“BUMANGONKA, BAGKATEM TA LANGKAPIM KET MAGNAKA”
7, 8. Isalaysaymo no kasano a nasarakan ni Jesus ti maysa a paralisado iti pagdigusan iti Bethzatha.
7 Napalabasen ti sumagmamano a bulan kalpasan a pinaimbag ni Jesus ti agkukutel idiay Galilea. Inkasaba ken impakaammo ni Jesus ti naimbag a damag ti Pagarian ti Dios manipud Galilea agingga iti Judea. Rinibu a tattao ti natignay iti mensahe ken iti tigtignay ni Jesus. Talaga a kayatna nga ipakaammo ti naimbag a damag kadagiti napanglaw, ikasaba ti pannakawayawaya dagiti balud, ken liwliwaen dagiti masmasnaayan.—Isa. 61:1, 2; Luc. 4:18-21.
8 Iti bulan ti Nisan, napan ni Jesus idiay Jerusalem tapno makipagrambak iti Paskua kas panagtulnog iti bilin ni Amana. Nagsangpet ti adu a tattao para iti dayta a nasantuan a piesta. Iti amianan ti templo, adda pagdigusan a pagaammo kas Bethzatha, a sadiay nakita ni Jesus ti maysa a masakit a lalaki.
9, 10. (a) Apay a mapmapan dagiti tattao iti pagdigusan iti Bethzatha? (b) Ania ti inaramid ni Jesus iti pagdigusan, ket ania ti maadaltayo iti dayta? (Kitaen ti ladawan iti rugi ti artikulo.)
9 Aguummong ti adu a masaksakit ken addaan iti an-annayen iti Bethzatha. Apay a mapmapanda iti dayta a lugar? Patienda ngamin a simimilagro nga umimbag ti maysa a masakit no tumapog iti pagdigusan apaman a makibur ti danum. Panunotem ti kasasaad dagiti tattao sadiay! Madandanagan, maringgoran, ken maaw-awanandan iti namnama. Ngem apay a napan ni Jesus sadiay nupay perpekto ken awanan depekto? Gapu iti asi, inasitganna ti maysa a lalaki a masaksakiten sakbay pay a mayanak ni Jesus.—Basaen ti Juan 5:5-9.
10 Mailadawanmo kadi ti maup-upay a masakit a lalaki idi dinamag ni Jesus no kayatna ti umimbag? Dagus a simmungbat. Kayat ti lalaki ti umimbag ngem saanna nga ammo no kasano, ta awan ti mangitapog kenkuana iti pagdigusan. Imbilin ni Jesus iti lalaki ti di nakappapati—bagkatenna ti pagiddaanna ken magna. Dagus nga inaramid ti lalaki ti imbaga ni Jesus. Binagkatna ti pagiddaanna ket nangrugi a magna. Makaparagsak dayta a pakpakauna iti aramidento ni Jesus iti baro a lubong! Iti dayta a milagro, makitatayo met ti asi ni Jesus. Binirokna dagiti agkasapulan. Matignaytayo koma a mangtulad iti ulidan ni Jesus a mangbirok iti teritoriatayo kadagiti tattao a malmaldaang gapu iti kinadakes daytoy a lubong.
“ASINO TI NANGSAGID KADAGITI MAKINRUAR A KAWESKO?”
11. Kasano nga ipakita ti Marcos 5:25-34 a naasi ni Jesus kadagiti masaksakit?
11 Basaen ti Marcos 5:25-34. Iti uneg ti 12 a tawen, nakababain ti kasasaad daytoy a babai. Gapu iti sakitna, naapektaran ti panagbiagna agraman ti panagdayawna. Nupay adun ti nangag-agas kenkuana ken nagastonan ti amin a kuartana a nagpaagas, saan nga immimbag no di ket kimmaro pay ketdi ti sakitna. Ngem maysa nga aldaw, adda sabali a planona tapno maimbagan. Immasideg iti ayan ni Jesus. Nakilinnetlet kadagiti tattao ket sinagidna ti makinruar a kawes ni Jesus. (Lev. 15:19, 25) Narikna ni Jesus nga adda pannakabalin a rimmuar kenkuana, isu a sinaludsodna no asino ti nangsagid kenkuana. “Ti babai, a napabutngan ken agpigpigerger, . . . nagkurno iti sanguananna ket imbagana kenkuana ti intero a kinapudno.” Ammo ni Jesus a ti Amana, ni Jehova, ti nangpaimbag iti babai, isu a siaasi a kinunana: “Anak, ti pammatim pinaimbagnaka. Mapanka a sitatalna, ket sumalun-atka koma iti nadagsen a sakitmo.”
12. (a) Sigun iti nausigtayon, ania ti maikunam ken Jesus? (b) Ania nga ulidan ti impakita ni Jesus?
12 Talaga a naasi ni Jesus! Makitatayo a nadungngo kadagiti masaksakit. Kayat ni Satanas a patientayo a saantayo a maikari a maayat wenno awan serserbitayo. Ngem babaen kadagiti milagrona, impakita ni Jesus a kayatnatayo a tulongan ken pudno a maseknan kadatayo. Talaga a mannakipagrikna ti Ari ken Nangato a Padi a ni Jesus! (Heb. 4:15) Nalabit saantayo a naan-anay a matarusan ti rikna dagiti masaksakit, nangruna no saantayo pay a napasaran dagiti sakitda. Laglagipentayo a nakipagrikna ni Jesus nupay saanna a pulos napasaran ti nagsakit. Ikagumaantayo koma met ti agbalin a mannakipagrikna a kas ken Jesus.—1 Ped. 3:8.
“NAGARUBOS DAGITI LUA NI JESUS”
13. Ania a kababalin ti impakita ni Jesus idi pinagungarna ni Lazaro?
13 Narikna ni Jesus ti saem a marikrikna ti sabsabali. Idi nakitana a sangsangitan dagiti tattao ti gayyemna a ni Lazaro, “nagsennaay,” “nariribukan,” ken nagsangit ni Jesus. Nagladingit uray no ammona a pagungarenna met laeng ni Lazaro. (Basaen ti Juan 11:33-36.) Saan a nagbain ni Jesus a nangipeksa iti rikriknana. Nakita dagiti tattao a dungdungnguen ni Jesus ni Lazaro ken ti pamiliana. Talaga nga impakita ni Jesus ti asi idi inusarna ti pannakabalinna nga inted ti Dios a mangpagungar iti gayyemna!—Juan 11:43, 44.
14, 15. (a) Ania ti mangipakita a talaga a kayat a pukawen ni Jehova ti panagsagaba? (b) Apay nga umiso la unay ti pannakausar ti sasao a “pakalaglagipan a tanem”?
14 Deskribiren ti Biblia ni Jesus kas “apag-isu a ladawan” ti Namarsua. (Heb. 1:3) Ngarud, ipakita dagiti milagro ni Jesus a kayat ken kabaelanda ken Amana a pukawen ti sakit ken ipapatay. Nalawag nga ad-adunto pay ti mapagungar ngem ti nairekord iti Biblia. Kinuna ni Jesus: “Um-umayen ti oras nga amin dagidiay adda kadagiti pakalaglagipan a tanem . . . rummuarda.” —Juan 5:28, 29.
15 Umiso la unay ti inusar ni Jesus a sasao a “pakalaglagipan a tanem,” ta adda pakainaiganna iti lagip ti Dios. Ti Mannakabalin-amin a Dios, Daydiay nangaramid iti nakalawlawa nga uniberso, malagipna ti amin a detalye maipapan kadagiti natayen nga ipatpategtayo iti biag, agraman dagiti nainkasigudan ken nasursuroda a kababalin. (Isa. 40:26) Saanda laeng a kabaelan a lagipen, no di ket kayat ni Jehova ken ti Anakna nga aramiden dayta. Ti panagungar ni Lazaro ken ti dadduma a nairekord iti Biblia ket pakpakauna laeng ti mapasamakto inton baro a lubong.
SIKA KEN DAGITI MILAGRO NI JESUS
16. Anianto a bendision ti sagrapen dagiti Kristiano nga agtalinaed a matalek?
16 No agtalinaedtayo a matalek kas maysa a Kristiano, makitatayto ti maysa kadagiti kadakkelan pay laeng a milagro—ti pannakaispal iti dakkel a rigat. Kalpasan la unay ti gubat ti Armagedon, adunto pay ti mapasamak a milagro, a pakairamanan ti pannakaisubli ti nasayaat a salun-at dagiti tattao. (Isa. 33:24; 35:5, 6; Apoc. 21:4) Panunotem a makitkitam nga awanton dagiti tattao nga agus-usar iti anteohos, sarukod, saklay, wheelchair, hearing aid, ken dadduma pay. Sigurado nga ipaayto ni Jehova ti nasayaat a salun-at kadagiti makalasat iti Armagedon. Addanto trabaho nga aramiden dagiti makalasat. Maragsakandanto a mamagbalin a sangalubongan a paraiso ti sagut ti Dios a planetatayo.—Sal. 115:16.
17, 18. (a) Apay a nagaramid ni Jesus kadagiti milagro? (b) Apay nga ikagumaam ti makastrek iti baro a lubong ti Dios?
17 Dagiti inaramid idi ni Jesus a panangpaimbag paregtaenna ita ti “dakkel a bunggoy” ken pabilgenna ti naragsak a namnamada a mapaimbagto ti amin a sakitda. (Apoc. 7:9) Ti panangpaimbag nga inaramid ti inauna nga Anak ti Dios, ipakitana ti panangipateg ken dungngona kadagiti tattao. (Juan 10:11; 15:12, 13) Ti asi ni Jesus iladawanna ti pannakaseknan ni Jehova iti tunggal adipenna.—Juan 5:19.
18 Agas-asug, agpapaut-ot, ken matmatay dagiti tattao. (Roma 8:22) Gapuna, kasapulantayo ti baro a lubong ti Dios, a sadiay naan-anay a mapaimbagtayto iti pisikal nga an-anayen a kas inkarina. Mapabilegtayo iti pannakailadawan dagiti mapaimbag iti Malakias 4:2 nga aglagtodanto iti daga a kas kadagiti pinalukmeg a kigaw a baka. Wen, maragragsakandanto a mawayawayaan iti kinaimperpekto. Ti naimpusuan a panagyamantayo iti Dios ken ti nabileg a pammatitayo kadagiti karina ti mangtignay koma kadatayo a mangaramid ita iti aniaman a kalikagumanna tapno makastrektayo iti baro a lubong. Anian a makaparagsak a maammuan a dagiti milagro nga inaramid ni Jesus idi adda ditoy daga ket pakpakauna laeng dagiti agnanayon a pannakapabang-ar a mabiiten a masagraptayo bayat ti Sangaribu a Tawen a Panagturayna!


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Tesalonica 2:1-20
2 Iti kinaagpaysuanna, dakayo pagaammoyo, kakabsat, no kasano a ti isasarungkarmi+ kadakayo saan nga awanan kadagiti nagbanagan,+2 no di ket no kasano, kalpasan nga immuna a nagsagabakami+ ken sikukuspag a natrato+ (kas iti pagaammoyo) idiay Filipos,+ a nagurnongkami iti kinatured babaen iti Diostayo tapno sawenmi+ kadakayo ti naimbag a damag ti Dios buyogen ti kasta unay a pannakidangadang.3 Ta ti pammagbaga nga ipaaymi saan nga agtaud manipud iti biddut wenno manipud iti kinarugit+ wenno addaan allilaw,4 no di ket, kas iti panangpaneknek kadakami ti Dios kas maikari a pakaitalkan+ ti naimbag a damag, gapuna agsaokami, kas mangay-ayo,+ saan a kadagiti tattao, no di ket iti Dios, a mangsubok kadagiti pusomi.+5 Iti kinapudnona, uray kaano saankami nga immay buyogen ti mamaspasablog a sasao,+ (kas iti pagaammoyo) wenno buyogen ti ulbod a pammarang+ maipaay iti kinaagum,+ ti Dios ti makasaksi!6 Saanmi met a sinapsapul ti dayag manipud kadagiti tattao,+ saan, uray manipud kadakayo wenno manipud iti sabsabali, nupay kabaelanmi koma ti agbalin a nangina a dadagsen+ kas apostol ni Kristo.7 Iti kasupadina, nagbalinkami a naalumamay iti tengngayo, a kas met laeng no ti agtagtagibi nga ina taripatuenna+ dagiti bukodna nga annak.8 Gapuna, yantangay adda kinalailomi kadakayo,+ naay-ayokami unay a mangiburay kadakayo, saan laeng a ti naimbag a damag ti Dios, no di ket kasta met dagiti bukodmi a kararua,+ agsipud ta nagbalinkayo a dungdungnguenmi.+9 Sigurado a malaglagipyo, kakabsat, ti bannog ken rigatmi. Nabuyogan dayta iti panagtrabaho+ iti rabii ken aldaw, tapno saankami a mangikabil iti nangina a dadagsen iti asinoman kadakayo,+ nga inkasabami kadakayo ti naimbag a damag ti Dios.10 Dakayo ti makasaksi, kasta met ti Dios, no kasano a nagbalinkami a nasungdo ken nalinteg ken awan pakababalawanna+ kadakayo a manamati.11 Maitunos iti dayta pagaammoyo unay no kasano, kas iti aramiden ti maysa nga ama+ iti annakna, a nagtultuloy a binagbagaanmi+ ti tunggal maysa kadakayo, ket nangliwliwa ken nangsaksikami kadakayo,12 iti panggep nga agtultuloykayo a magna+ a maikari iti Dios a mangay-ayab+ kadakayo iti pagarian+ ken dayagna.13 Pudno unay, dayta ti makagapu nga agyamankami met a di agressat iti Dios,+ agsipud ta idi inawatyo ti sao ti Dios,+ a nangngegyo kadakami, inawatyo dayta, saan a kas sao dagiti tattao,+ no di ket, kas iti kinapudno daytoy, kas sao ti Dios, nga agtigtignay met kadakayo a manamati.+14 Ta nagbalinkayo a tumutulad, kakabsat, kadagiti kongregasion ti Dios nga adda idiay Judea a naikaykaysa ken Kristo Jesus, agsipud ta nangrugikayo met a nagsagaba+ iti im-ima dagiti mismo a kailianyo iti isu met laeng a bambanag a kas iti sagsagabaenda met iti im-ima dagiti Judio,15 a nangpapatay uray pay ken Apo Jesus+ ken kadagiti mammadto+ ken nangidadanes kadakami.+ Kanayonanna pay, saanda nga ay-aywen ti Dios, no di ket maibusorda kadagiti pagimbagan ti amin a tattao,16 bayat a padpadasendakami a lapdan+ nga agsao kadagiti tattao iti nasnasion tapno maisalakan koma dagitoy,+ nga agbanag iti kankanayon a panangpunnoda iti rukod+ ti basbasolda. Ngem ti pungtotna dimtengen kadakuada iti kamaudiananna.+17 Ngem no maipapan kadakami, kakabsat, idi naulilakami kadakayo iti apagbiit laeng a tiempo, iti persona, saan nga iti puso, inkagumaanmi nga adayo nga ad-adda ngem iti gagangay a kitaen ti ruprupayo buyogen ti dakkel a tarigagay.+18 Gapu itoy a rason tinarigagayanmi ti umay kadakayo, wen, siak ni Pablo, agpadpada iti naminsan ken iti maikadua a daras, ngem binangenan ni Satanas ti danami.19 Ta ania ti namnamami wenno rag-o wenno korona+ ti panagrag-omi—ay ket, saan aya a dakayo iti kinapudnona?—iti sanguanan ni Apotayo a Jesus iti kaaddana?+20 Pudno unay a dakayo ti dayag ken rag-omi.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Isaias 41:1-29
41 “Umimdengkayo a siuulimek kaniak, dakayo nga isla;+ ket dagiti met laeng nasional a bunggoy+ mapasublida koma ti bileg. Umadanida koma.+ Iti dayta a tiempo agsaoda koma. Umasidegtayo koma a sangsangkamaysa maipaay iti mismo a panangukom.+2 “Siasino ti nangibangon iti maysa manipud iti leleggakan ti init?+ Buyogen iti kinalinteg siasino ti nangayab kenkuana iti sakaananna, tapno ited iti sanguananna dagiti nasion, ken tapno isu papanen a mangparukma uray iti ar-ari?+ Siasino ti nagtultuloy a nangted kadakuada kas tapok iti kampilanna, iti kasta naipalaisda kas punget laeng ti garami babaen ti baina?+3 Siasino ti nangkamkamat kadakuada, sitatalna a naglaslasat kadagiti sakana iti dana a saanna a dimmalanan nga immay?4 Siasino ti aktibo+ idi ken nangaramid iti daytoy, nga ay-ayabanna dagiti kaputotan nanipud idi rugi?+“Siak, ni Jehova, Daydiay Umuna;+ ket kadagidiay kaudian siak met laeng daydi.”+5 Dagiti isla+ nakitada ket nangrugida nga agbuteng. Dagiti met laeng ungto ti daga nangrugida a nagpigerger.+ Immasidegda ket nagtultuloyda nga immay.6 Tinultulonganda tunggal maysa ti kaduana, ket ti maysa kunaenna iti kabsatna: “Bumilegka.”+7 Gapuna ti nasigo a trabahador pinappapigsana ti managobra iti metal;+ daydiay mangpalpalanas babaen ti pagpanday a martilio iti daydiay agmarmartilio iti pasnaan, a kunkunana maipapan iti panaglanang: “Naimbag dayta.” Kamaudiananna ti maysa inlansana dayta tapno saan a mapagdiwengdiweng.+8 “Ngem sika, O Israel, ti adipenko,+ sika, O Jacob, a pinilik,+ ti bin-i ni Abraham+ a gayyemko;+9 sika, nga iniggamak manipud kadagiti ungto ti daga,+ ken sika, nga inayabak uray manipud iti adayo a paspaset dayta.+ Ket iti kasta kinunak kenka, ‘Sika ti adipenko;+ pinilika,+ ket saanka a linaksid.+10 Dika agbuteng, ta addaak kenka.+ Dika agtalangkiaw, ta siak ti Diosmo.+ Patibkerenkanto.+ Pudno a tulongankanto.+ Pudno nga itultuloykanto nga iggaman a siiirut babaen ti bukodko a makannawan nga ima+ ti kinalinteg.’+11 “Adtoy! Amin dagidiay agpudpudot a bumusor kenka mabainandanto ken maipababada.+ Dagiti tattao a makirirriri kenka agbalindanto a kas awan ket mapukawdanto.+12 Birokemto ida, ngem saanmonto a masarakan ida, dagidiay tattao a makidangdangadang kenka.+ Agbalindanto a kas banag nga awan ken kas awan kapapay-anna,+ dagidiay tattao a makigubgubat kenka.13 Ta siak, ni Jehova a Diosmo, ig-iggamak ti makannawan nga imam,+ Daydiay agkunkuna kenka, ‘Dika agbuteng.+ Siak tulongankanto.’+14 “Dika agbuteng, sika igges+ a Jacob, dakayo a tattao ti Israel.+ Siak tulongankanto,” kuna ni Jehova, ti mismo a Manangsakam,+ Daydiay Santo ti Israel.15 “Adtoy! Inaramidka a pagirik a pasagad,+ maysa a baro nga alikamen a pagirik nga addaan kadagiti ngipen a dua ti tademna. Ibaddebaddekmonto dagiti bantay ket rumekem ida; ket dagiti turod aramidemto a kasla iti taep.+16 Itaepmonto+ ida, ket ti met laeng angin ipanawnanto ida,+ ket ti met laeng allawig ipalaisnanto ida iti nadumaduma a turong.+ Ket sika agrag-okanto ken Jehova.+ Iti Daydiay Santo ti Israel agpasindayagkanto maipapan iti bagim.”+17 “Dagidiay naparigatan ken dagidiay napanglaw agsapsapulda iti danum,+ ngem awan. Gapu iti waw+ nagmaga ti mismo a dilada.+ Siak, ni Jehova, sungbatakto ida.+ Siak, ti Dios ti Israel, saankonto a baybay-an ida.+18 Iti rabaw dagiti kalbo a turod manglukatakto kadagiti karayan, ket iti tengnga dagiti ginget a tanap, ub-ubbog.+ Dagiti let-ang pagbalinekto a naruno a ban-aw ti danum, ket ti daga nga awanan danum agbalin nga ub-ubbog ti danum.+19 Iti let-ang isaadkonto ti kayo a sedro, ti akasia ken ti arrayan ken ti kayo ti lana.+ Iti desierto a tanap ikabilkonto ti kayo a parwa, ti presno ken ti sipres nga aggigiddan;+20 tapno dagiti tattao makitada ken maammuanda ken ipangagda ken maaddaanda iti pannakatarus nga aggigiddan, a ti mismo nga ima ni Jehova inaramidna daytoy, ket Daydiay Santo ti Israel pinarsuana a mismo dayta.”+21 “Idatagyo ti pagsusupiatan a kasoyo,”+ kuna ni Jehova. “Iparangyo dagiti argumentoyo,”+ kuna ti Ari ni Jacob.+22 “Iparangyo ken ibagayo kadakami ti bambanag a mapasamak. Ti umuna a bambanag—no aniada—ibagayo, tapno maigaedmi ti pusomi ket maammuanmi ti masanguananda. Wenno ipangngegyo kadakami uray dagiti banag nga umay.+23 Ibagayo ti bambanag nga umay kalpasanna, tapno maammuanmi a didioskayo.+ Wen, rebbeng nga agaramidkayo iti naimbag wenno agaramidkayo iti dakes, tapno agtalangkiawkami ket makitami dayta a sangsangkagiddan.+24 Adtoy! Maysakayo a banag nga awan, ket ti gapuananyo awan kapapay-anna.+ Nakarimrimon a banag ti asinoman a mangpili kadakayo.+25 “Nangibangonak iti maysa manipud iti amianan, ket isu umayto.+ Manipud iti leleggakan ti init+ umawagto iti naganko. Ket isu umayto kadagiti diputado nga agtuturay a kasla isuda ket pila+ ken kas iti agdamdamili a mangipayatpayat iti nabasa a material.26 “Siasino ti nangibaga iti aniaman a banag manipud iti pangrugian, tapno maammuanmi, wenno manipud kadagiti tiempo iti napalabas, tapno kunaenmi koma, ‘Isu umiso’?+ Pudno nga awan ti mangibagbaga. Pudno nga awan ti mangipangpangngeg. Pudno nga awan ti dumdumngeg iti aniaman a sasaoyo.”+27 Adda maysa nga umuna, a kunkunana iti Sion: “Adtoy! Adtoydan!”+ ket iti Jerusalem mangipaayakto iti manangyeg iti naimbag a damag.+28 Ket kimmitkitaak, ket awan ti tao; ket manipud kadagitoy awan met ti mangipapaay idi iti pammatigmaan.+ Ket nagim-imtuodak kadakuada, tapno sumungbatda koma.29 Adtoy! Isuda amin ket banag nga awan. Dagiti aramidda ket awan kapapay-anna. Dagiti sinukog a ladawanda ket angin ken di agpaypayso.+


text:
Agosto 12
Ti Agosto 12 ti maika-224 nga aldaw ti tawen (maika-225 kadagiti bisiesto a tawen) iti kalendario a Gregoriano. Adda pay 141 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1984 – Marian Rivera, artista iti GMA Network, Siudad ti Quezon
- 1975 – Casey Affleck, Amerikano nga aktor ken direktor ti pelikula
Pimmusay[urnosen | urnosen ti taudan]
- 1944 – Jose Garvida Flores, Filipino a mannurat (naipasngay 1900)
- 1955 – Thomas Mann, mannurat nga Aleman, nagunggunaan ti Premio Nobel iti Literatura (naipasngay 1875)
- 1982 – Henry Fonda, Amerikano nga aktor (naipasngay 1905)
- 2000 – Loretta Young, Amerikana nga aktres (naipasngay 1913)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Ar-ari 15:1-34
15 Ket iti maikasangapulo ket walo a tawen ni Ari Jeroboam+ nga anak ni Nebat,+ ni Abiam nagbalin nga ari iti Juda.+2 Tallo a tawen a nagturay idiay Jerusalem; ket ti nagan ti inana Maaca+ nga apoko ni Abisalom.+3 Ket nagna iti amin a basbasol ni amana nga inaramidna nga immun-una ngem isu; ket ti pusona saan idi a naan-anay+ ken Jehova a Diosna, kas iti puso ni David nga amana.+4 Ta, maigapu ken David,+ nangted kenkuana ni Jehova a Diosna iti maysa a pagsilawan+ idiay Jerusalem babaen ti panangpatanorna iti anakna kalpasan kenkuana ken panamagtalinaedna nga adda ti Jerusalem,+5 agsipud ta inaramid ni David ti umiso kadagiti mata ni Jehova, ket saan a simiasi iti aniaman a banag nga imbilinna kenkuana iti amin nga al-aldaw ti panagbiagna,+ ti laeng maipapan ken Urias a Heteo.+6 Ket ti met laeng pannakigubat naaramid iti nagbaetan da Rehoboam ken Jeroboam iti amin nga al-aldaw ti panagbiagna.+7 No maipapan iti dadduma pay kadagiti pasamak ni Abiam ken amin nga inaramidna, saanda aya a naisurat iti libro+ dagiti pasamak iti al-aldaw ti ar-ari ti Juda? Adda met pannakigubat a napasamak iti nagbaetan da Abiam ken Jeroboam.+8 Kamaudiananna nakikaidda ni Abiam kadagidi ammana ket intabonda idiay Siudad ni David;+ ket ni Asa+ nga anakna nangrugi nga agturay a mangsandi kenkuana.9 Iti maikaduapulo a tawen ni Jeroboam nga ari ti Israel, ni Asa nagturay kas ari ti Juda.10 Ket uppat a pulo ket maysa a tawen a nagturay idiay Jerusalem; ket ti nagan ti apongna a baket Maaca+ nga apoko ni Abisalom.+11 Ket inaramid ni Asa no ania ti umiso kadagiti mata ni Jehova, kas ken David nga amana.+12 Iti kasta dagiti lallaki a balangkantis iti templo pinagtalawna iti daga+ ket inikkatna amin dagiti makadurmen nga idolo+ nga inaramid dagidi ammana.+13 No maipapan pay ken Maaca+ nga apongna a baket, inikkatna manipud kina-ina a reyna,+ agsipud ta nangaramid iti nakaal-alingget nga idolo iti sagrado a teddek; a kalpasan dayta pinukan ni Asa ti nakaal-alingget nga idolona+ ket pinuoranna+ idiay naapres a ginget ti Kidron.+14 Ket saanna nga inikkat+ dagiti nangato a disso.+ Nupay kasta, ti mismo a puso ni Asa naan-anay idi ken Jehova iti amin nga al-aldawna.+15 Ket ti bambanag a pinagsanto ni amana ken ti bambanag a pinagsantona rinugianna nga iserrek iti uneg ti balay ni Jehova, pirak ken balitok ken ar-aruaten.+16 Ket ti met laeng pannakigubat naaramid iti nagbaetan da Asa ken Baasa+ nga ari ti Israel iti amin nga al-aldawda.17 Iti kasta simmang-at ni Baasa nga ari ti Israel maibusor iti Juda ket rinugianna a bangonen ti Rama,+ tapno awan palubosanna a rummuar wenno sumrek a mapan ken Asa nga ari ti Juda.+18 Gapu iti dayta innala ni Asa ti isuamin a pirak ken balitok a natedda kadagiti gameng ti balay ni Jehova ken kadagiti gameng ti balay ti ari ket inkabilna ida iti ima dagiti adipenna; ket ita ni Ari Asa impatulodna ida ken Ben-hadad+ nga anak ni Tabrimon nga anak ni Hezion, ti ari ti Siria,+ nga agnanaed idiay Damasco,+ a kunkunana:19 “Adda maysa a tulag iti nagbaetanta, iti nagbaetan ni amak ken ni amam. Adtoy nangipatulodak kenka iti rangkap+ a pirak ken balitok. Umayka, rakrakem ti tulagmo ken Baasa nga ari ti Israel, tapno pumanaw koma kaniak.”+20 Iti kasta ni Ben-hadad inimdenganna ni Ari Asa ket imbaonna ti papanguluen dagiti puersa militar a kukuana maibusor kadagiti siudad ti Israel ket kinabilna ti Ijon+ ken Dan+ ken Abel-bet-maaca+ ken ti intero a Kinneret, agingga iti intero a daga ti Neftali.+21 Ket naaramid nga apaman a nangngegan dayta ni Baasa, dagus nga insardengna a binangon ti Rama+ ket intuloyna ti nagnaed idiay Tirza.+22 Ket ni Ari Asa, iti biangna, pinaayabanna ti intero a Juda+—awan nailaksid—ket binunagda dagiti bato ti Rama ken dagiti kayona, a pinagbangbangon ni Baasa; ket rinugian a bangonen ni Ari Asa babaen kadagita ti Geba+ idiay Benjamin, ken ti Mizpa.+23 No maipapan iti dadduma pay kadagiti amin a pasamak ni Asa ken isuamin a kinamannakabalinna ken amin nga inaramidna ken kadagiti siudad a binangonna, saanda aya a naisurat iti libro+ dagiti pasamak iti al-aldaw ti ar-ari ti Juda? Idi laeng tiempo a panaglakayna+ a nagsakit kadagiti sakana.+24 Kamaudiananna nakikaidda ni Asa kadagidi ammana+ ket naitabon a kadua dagidi ammana idiay Siudad ni David nga amana;+ ket ni Jehosafat+ nga anakna nangrugi nga agturay a mangsandi kenkuana.25 No maipapan ken Nadab+ nga anak ni Jeroboam, nagbalin nga ari iti Israel iti maikadua a tawen ni Asa nga ari ti Juda; ket nagtultuloy nga agturay iti Israel iti dua a tawen.26 Ket inar-aramidna no ania ti dakes+ kadagiti mata ni Jehova ket nagna iti dalan ni amana+ ken iti basolna nga iti dayta a napagbasolna ti Israel.+27 Ket ni Baasa+ nga anak ni Ahias iti balay ni Isacar rinugianna ti makikumplot maibusor kenkuana; ket isu kinabil ni Baasa idiay Gibbeton,+ a kukua dagiti Filisteo, bayat a ni Nadab ken ti intero nga Israel laklakubenda idi ti Gibbeton.28 Gapuna isu pinapatay ni Baasa iti maikatlo a tawen ni Asa nga ari ti Juda ket nangrugi nga agturay a mangsandi kenkuana.+29 Ket naaramid nga apaman a nagbalin nga ari, kinabilna ti isuamin a balay ni Jeroboam. Saanna nga impalubos a matedda ti asinoman nga agang-anges a kukua ni Jeroboam agingga a natalipuposna ida, maitunos iti sao ni Jehova a sinaona babaen ken adipenna nga Ahias a Silonita,+30 maigapu kadagiti basol ni Jeroboam a kadagita a nagbasol+ ken kadagita a napagbasolna ti Israel ken babaen ti pangrurrurodna a pinangrurodna ken Jehova a Dios ti Israel.+31 No maipapan iti dadduma pay kadagiti pasamak ni Nadab ken amin nga inaramidna, saanda aya a naisurat iti libro+ dagiti pasamak iti al-aldaw ti ar-ari ti Israel?32 Ket ti met laeng pannakigubat naaramid iti nagbaetan da Asa ken Baasa nga ari ti Israel iti amin nga al-aldawda.+33 Iti maikatlo a tawen ni Asa nga ari ti Juda, ni Baasa nga anak ni Ahias nagbalin nga ari iti intero nga Israel idiay Tirza iti duapulo ket uppat a tawen.+34 Ket inar-aramidna no ania ti dakes kadagiti mata ni Jehova+ ket nagna iti dalan ni Jeroboam+ ken iti basolna nga iti dayta a napagbasolna ti Israel.+


text:
Makan a la Pinoy: Chunky guacamole
Ni BRENDA S. DACPANO
www.nordis.net
Pinadasmi ken ni lakay ti nangan idiay Majic Oven Café and Restaurant/Bakeshop idiay 2nd Road iti Quezon Hill, Baguio City. Specialty-da ti Italian cuisine kas ti pasta ken pizza. Ngem adda kabilang met iti menu ti vegetarian burger ken nadumaduma a vegetable salad.
Damok ti mapan idiay. Ti café ket aglanga a rustic country, dagiti lamisaan, tugaw ken bar ket pine wood. Mayat ti ambiance ken nasangpetanmi ti tugtog ti Coldplay.
Light dinner laeng ti kayatmi isu a nagorderkami ti green salad nga aragula ken lettuce, antipasto a grilled bruschetta with guacamole ngem oven toasted met a bagette ti inserbida. Naimas ti parabawna a guacamole linusak nga abokado a kas ti gagangay a preparasion ti guacamole. Kas ti gagangay a ramen ti guacamole, adda met kamatis ken sibuyasna nalaokan pay ti bulong ti cilantro.
Mabalin pay a padur-asen ti resipi ken apag-isu ta panawen itatta ti abokado. Ti abokado ket nabaknang iti Bitamina B ken K, potassium, nasayaat a fats ken dietary fiber.
Adtoy ti bersionko iti chunky guacamole.
Ramen:
2 a naluom nga abokado
1 medium a sibuyas
1-2 ngipen a bawang
3-4 a kamatis
bulong ti cilantro
sangapirit a cayenne pepper wenno sili a pulbos (optional)
tubbog ti 1 kalamansi wenno ½ lemon
paminta a pulbos
asin ken paminta a pangtimpla
Panangisagana:
1. Ukisan ti naluom nga abokado ken iwaen iti babasit a pakuadrado (diced).
2. Ikkaten ti bukel ti kamatis sakbay nga iwaen iti babassit a kas iti pannakaiwa ti abokado. Kasta met ti aramiden iti sibuyas.
3. Tadtaden iti napino ti bawang wenno agusar ti grater/gadgadan a pino.
4. Paglaoken dagiti ramen ngem saan unay a kiwaren tapno saan a malusak ti abokado.
5. Mabalinen nga iparabaw iti tostado a tinapay. Kamayatan ti bruschetta wenno tinapay a napatedtedan ti bassit nga olive oil ken naitosta iti parilia wenno oven. Bayat a napudot pay ti tinapay, gusagusan daytoy iti bawang. Mabalin met nga usaren ti crackers imbes a tinapay. # nordis.net


text:
LAOAG CITY (Jan. 30)– Nagsaruno ti nagbalin a biktima dagiti kameng ti Budol-Budol gang ditoy syudad.
Basar iti naimaldit iti police blotter, nabiktima da Zalaida Ancheta kenni Shane Corpuz, maysa a balikbayan.
Inadmitir ti kameng ti PNP a makaalarma ti nagsasaruno a kaso dagiti Budol-2 gang ditoy suidad.
Iti imbestigasyon, ti modus operandi dagitoy suspeks ket ti agpabigbig a negosyante ken agpatpatulong kadagiti adda ti am-ammo na a hardware store wenno agpabigbigda a nagbalin a kaklase dagiti annak dagiti puntirya da a biktimaen.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Apocalipsis 4:1-11
4 Kalpasan dagitoy a banag nakitak, ket, adtoy! maysa a naluktan a ruangan idiay langit, ket ti immuna a timek a nangngegko ket kas iti maysa a trumpeta,+ a makisasao kaniak, a kunkunana: “Umulika ditoy,+ ket ipakitak kenka ti bambanag a masapul a maaramid.”+2 Kalpasan dagitoy a banag dagus a naaddaak iti pannakabalin ti espiritu: ket, adtoy! maysa a trono+ ti nakasaad idiay langit,+ ket adda maysa a situtugaw iti trono.+3 Ket daydiay situtugaw, ti langana,+ umasping iti bato a jaspe+ ken iti napateg a nalabaga ti marisna a bato, ket iti aglikmut ti trono adda bullalayaw+ a ti langana umasping iti esmeralda.+4 Ket iti aglikmut ti trono adda duapulo ket uppat a trono, ket kadagitoy a trono+ nakitak a situtugaw ti duapulo ket uppat+ a panglakayen+ a nakakawes iti puraw a makinruar a kawkawes,+ ket iti rabaw dagiti uloda nabalitokan a korkorona.+5 Ket manipud iti trono adda rumrummuar a kimkimat+ ken timtimek ken gurgurruod;+ ket adda pito a pagsilawan+ nga apuy a sumsumged iti sanguanan ti trono, ket dagitoy kaipapananda ti pito nga espiritu+ ti Dios.6 Ket iti sanguanan ti trono adda ti, no ar-arigen, maysa a simmarming a baybay+ nga umasping iti kristal.Ket iti tengnga ti trono ken iti aglawlaw ti trono adda uppat a sibibiag a parsua+ a napno iti matmata iti sanguanan ken iti likudan.7 Ket ti umuna a sibibiag a parsua umasping iti leon,+ ket ti maikadua a sibibiag a parsua umasping iti urbon a toro,+ ket ti maikatlo a sibibiag a parsua+ addaan iti rupa nga umasping iti rupa ti tao, ket ti maikapat a sibibiag a parsua+ umasping iti tumaytayab nga agila.+8 Ket no maipapan iti uppat a sibibiag a parsua,+ tunggal maysa kadakuada addaan iti sagiinnem a payak;+ iti aglikmut ken iti sirok napnoda iti matmata.+ Ket awan ti panaginanada iti aldaw ken rabii bayat a kunaenda: “Santo, santo, santo ni Jehova+ a Dios, ti Mannakabalin-amin,+ nga adda idi ken adda ita+ ken um-umay.”9 Ket kaanoman a dagiti sibibiag a parsua mangipaayda iti dayag ken dayaw ken panagyaman+ iti Daydiay situtugaw iti trono,+ Daydiay sibibiag iti agnanayon ken awan inggana,+10 ti duapulo ket uppat a panglakayen+ agruknoyda iti sanguanan Daydiay situtugaw iti trono ket daydayawenda+ Daydiay sibibiag iti agnanayon ken awan inggana, ket ipuruakda dagiti koronada iti sanguanan ti trono, a kunkunada:11 “Maikarika, Jehova, a mismo a Diosmi, nga umawat iti dayag+ ken iti dayaw+ ken iti pannakabalin,+ agsipud ta pinarsuam ti amin a bambanag,+ ket gapu iti pagayatam+ napaaddada ken naparsuada.”+


text:
Sasao nga Ok–Oksapmin
Ti sasao nga Ok–Oksapmin ket ti pamilia dagiti agkakabagian a sasao a Trans–Baro a Guinea a naisasao kadagiti agkasigkay a lugar ti akindaya nga Irian Jaya ken akinlaud a Papua Baro a Guinea. Ti kaaduan a pagsasao ket ti Ngalum, ken addaan daytoy kadagiti 20,000 nga agsasao; ti kaaduan nga ammo ket ti Telefol. Dagitoy ket ti:
- Oksapmin
- Pamilia nga Ok
Dagiti pannakikabagian dagiti sanga ket saan pay a napasayaat.
Ti sasao nga Ok ket nalawagda nga agkakabagian. Inlasin isuda a kas pamilia babaen ni Alan Healey idi 1962. Kanungpalan ngai nbagbagana dagiti pannakaikapet kadagiti pamilia ti sasao nga Asmat ken Awyu–Dumut (Healey 1970). Inparang-ay daytoy ni Voorhoeve iti singasing a Tengnga ken Abagatan a Baro a Guinea. Kas parte ti Tengnga ken Abagatan a Baro a Guinea, ti sasao nga Ok ket mangporma ti parte ti kasisigud a singasing para iti Trans–Baro a Guinea, ti puesto a tentatibo a tinartaripato babaen ni Malcolm Ross, ngem gangani met a naipabassit iti kasisigud a panagaramid ni Healey. Inbagbaga ni Ross a sanna a maibaga no dagiti panagpapada iti Tengnga ken Abagatan a Baro a Guinea ket dagiti nagbibingayan nga inobasion wenno dagiti pannakaibati manipud iti proto-Trans–Baro a Guinea. Inpangpangruna nga insupsuppiat ni Voorhoeve para iti maysa a pannakikabagian nga Awyu–Ok, ken namatmati ni Foley a dagitoy dua a pamilia ket mabalin nga as-asidegda iti Asmat kadagiti sasao a Trans–Baro a Guinea.
Dagiti pangsandi patra iti proto-Ok ket kas dagiti sumaganad (Healey, Ross):
INpakita da Loughnane ken Fedden (2011)[2] ti naisalunima a Oksapmin ket kabagian ti pamilia nga Ok.
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin; Bank, Sebastian, dagiti ed. (2016). "Ok–Oksapmin". Glottolog 2.7. Jena: Instituto para iti Ebolusionario nga Antropolohia ni Max Planck.
- ^ Loughnane, Robyn and Fedden, Sebastian (2011) 'Is Oksapmin Ok?-A Study of the Genetic Relationship between Oksapmin and the Ok Languages', Australian Journal of Linguistics, 31: 1, 1-42.
- Ross, Malcolm (2005). "Pronouns as a preliminary diagnostic for grouping Papuan languages". Iti Andrew Pawley; Robert Attenborough; Robin Hide; Jack Golson. Papuan pasts: cultural, linguistic and biological histories of Papuan-speaking peoples. Canberra: Pacific Linguistics. pp. 15–66. ISBN 0858835622. OCLC 67292782.


text:
Pagsasao a Seit-Kaitetu
Ti pagsasao a Seit-Kaitetu, wenno Hila-Kaitetu, ket ti maysa a pagsasao nga Austronesio ti Isla Ambon idiay Muluku. Dagiti dialekto dagiti dua a purok ket ti Seith ken Kaitetu, ken agbalbaliw dagitoy.
Dagiti nagibasaran[urnosen | urnosen ti taudan]
- ^ Seit-Kaitetu iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin; Bank, Sebastian, dagiti ed. (2016). "Seit-Kaitetu". Glottolog 2.7. Jena: Instituto para iti Ebolusionario nga Antropolohia ni Max Planck.


text:
Ti Makunak Iti Historical Fiction
Kabarbaraan la unay a tungtongan iti Ilokano writer’s community daytoy a topiko, kailian. Ti maipapan iti historical fiction. Namungay daytoy iti komento ni apo Prescillano Bermudez, a maikkatan koma ti puntos dagitoy agsipud ta saan a bukod a kapanunotan ti author. Ngem kinontra apo Reynaldo Duque. Sinarurongan ni apo Honor Blanco Cabie.
Iti compilation ti librotayo a “Duyog ti Singasing II” panid 67, nakunatayo nga ubing pay iti Ilokano Lit iti historical fiction. Nangrugi laeng a nagna daytoy idi 1990. Ngarud, awan pay iti dua a dekada daytoy isu nga adu pay laeng iti agduadua no sarita kadi daytoy?
Kas nakunatayo, iti librotayo, wen. sarita a, daytoy. Duogan pay ketdin a sub-genre ti fiction. Nagnunog ngamin ti Ilokano Lit kadagiti traditional a wagas, isu a saan a naisango dagiti dadduma pay a genre. Isu a no adda ti lumtaw a kabarbaro ket maklaat dagiti awan pamalpalatpatanna iti kastoy a sarita.
Kinapudnona, dua kadagiti “Top Ten Literature” that influence the world, ket historical fiction. Ti “El Cid Campeador” ken ti “Uncle Tom’s Cabin.”
Malagipko man ti kinuna idi Abraham Lincoln iti kaunaan a panagkitada ken ti author a ni Harriet Beecher Stowe, kuna ni US president, “Daytoy gayam ti bassit a babai a nangaramid iti nakadakdakkel a gubat.” Ti “Uncle Tom’s Cabin” ket mitsa ti “American Civil War” Maipapan iti pannakatagabo dagiti Negro. Racial discrimination. Ti nobela ket maipapan iti nakakaskas-ang a kasasaad dagiti tagabo a Negro kadagidi a panawen. Ket daytoy a libro iti nangited iti mitsa iti makunkuna a “American Civil War.”
Uray dagiti nalatak a pigura iti rebulosion ti Pinas ket binasada daytoy a libro ket naimpluensiaanda.
Ti “El Cid Campeador” ket maipapan ken ni Rodrigo Diaz De Vivar iti Espania. Maysa a maingel a mannakigubat a kas kadagiti maingel a mannakigubat kadagiti sarita iti Ilokano Lit. Dakkel ti impluensia ni El Cid saan laeng nga iti Espania no dipay ket iti Europa ken dadduma pay a rebulosion.
Ania pay dagiti “top ten literature” that influence the world? The Book of the Dead, The Koran, The Holy Bible, Iliad, The Canterbury Tales, The Divine Comedy, The Mahabharata ken The Book of the Sun. Panagkunak amin a nagadal iti literatura, ammona amin dagitoy a sinurat. (Saggaysaentayonto ida a taldiapan iti sumaruno a topiko, ta leppasentayo pay ti historical fiction.)
Adu dagiti napipintas a historical fiction. “The Tale of Two Cities” ni Charles Dickens ket magustoak unay. Uray kadagiti pelikula, a kas ti “The Forest Gump,” “Memoirs of Geisha” ngem ti magustoak amin iti pelikula ket ti “Life Is Beautiful,” ken “Schindler’s List” ken dadduma pay a kas iti maipapan iti Vietnam.
Nagsuratak kadi met iti historical fiction? Wen. Tallo laeng iti sinuratko a historical fiction. Agpadada a nangabak. Ti “Ti Ayat ni Leonor Rivera” Maika-4 a Gungguna iti Savella-Baclig Literatura Ilokana Awards iti ken ti “Indayuan” iti Upland Municipalities of Ilocos Sur, Maika-3 a gungguna. "Saridandan" Maika-3 a Gungguna iti General Eduardo Batalla Literary Awards ken kaunaan a nasibbolko a pammadayaw iti salip ti sarita.
Ta ania ngamin aya ti historical fiction? Kasano a Sangalen? Nalaka kadi ti agsurat?
Nalaka kadi ti agsurat? Kaniak a biang. Nasken a tumbog dagiti ling-etmo sakbay a makaputarka iti nalinay. Saan a kinusel a. Kadagiti nangab-abak a historical fiction iti Ilokano lit, nakitatayo dagiti nagkamtudanda. Apay a nagkamtudda? Ngamin kaykayatda wenno naiyagusda iti kas iti panagsurat iti tradisional. Lalo no daytoy ket addakan iti flow wenno agus wenno iti kaiiimasan a paset ti sursuratem, agliggasi no kua ti turongen ti sinurat. Malipatan a historical gayam ti sursuraten.
Lenguahe. Daytoy ti kangrunaan a kadangadang ti agsurat iti historical fiction. Nasken a dika nagbiddut iti lenguahe a maitutop iti panawen ken lenguahe ti sarita, ta maysa laeng a balikas ket makasugkaren wenno makaanayen a mangdadael ti sarita. Kasla sangatimban a krudo dayta a naisuyat iti sangakaban a bagas.
No kastoy ti lenguahe ti maysa a sarita a panawen ti yaalsa kadagiti Kastila.
“Umayen dagiti kalaban! Agsagana! Pumalpaltogdan!”
“Ugh, natamaanak!”
No siak ti hurado wenno editor, ket kastoy ti dayalogom, ninayunamon a ti sangaribu ket walo ti ubanko! Maitutop kadi dagita a lenguahe iti panawen ti Kastila?
Saan a! Idi panawen ti Kastila: awan ti balikas a KALABAN. Kadangadang ti adda. Awan ti balikas a PALTOG ngem adda ti paltoog ken pusil. Awan ti NATAMAAN ngem adda dayta napuntaan.
That’s language in historical fiction.
Logic. Iti dramatization a paset. Nasken ti lohika ditoy. Kas pagarigan koma, ta sinuratmo ti maipapan ken ni Gabriela Silang: Ania ngata ti posible a pampanunotenna idi wenno ania ngata ti rason no apay a kinayatna nga isu iti mangituloy iti dangadang ni Diego? No ikabilmo iti dayalogo babaen iti sabali a karakter daytoy a rason, pampanunotenna. Daytoy a rason ket nasken nga umayon iti taray ti historia. Saan a naisurat iti eksakto nga historia ti rason ni Gabriela ket no lohika (logically) ti rasonmo, suratemon dayta a kas fiction.
Ta ania ngamin aya ti makunkuna a logic? An art of correct thinking. Isu a ti dramatization dagiti karakter ket isu daytoy iti umno sawen, aramiden dagiti karakter kadayta a punto ti portrayal. No saan man nga eksakto, umiso wenno umarngi no diman isu daytoy ti kaasitgan. No agsuratka iti historical fiction, maibalakad a subliam pay nga umuna dagiti kuadernom idi maipapan iti logic tapno dakdakkel ti armasmo a mangipunget iti puon ti balligi iti inka sinurat. Ta no saan a maitutop dagiti rason, ken argumento, nalpasen. Masapul nga ammom ti maipapan iti claims, evidence ken reasoning iti philosophy tapno maliklikan iti panagbiddut.
No saan met, play safe! Simple laeng, pagsawem iti lingua franca dagiti karakter iti umno, maitutop, umayon iti situasion (logic latta!) kabayatan a mawarwar ti pudno a pakasaritaan, dramatization daytan. Ngem nasken a saanka nga agpugpugto wenno liklikan koma ti “opinionated” nga ilaga a binatog.
Panangiparang iti saan pay a naiparang a paset babaen iti bunga ti panunot a daytoy ti posbile a mapasamak wenno naibaga ti karakter wenno kayatna nga aramiden.
Panangilawlawag kadagiti abut ti historia babaen iti naindramaan a konsepto. Maymaysa laeng ti paggibusan ti nagballigi a historical fiction, kuna ti nagbasa: “A, kasta gayam ti napasamak…!”
Kas pagarigan koma (manen), no ti historical fiction a sinuratmo ket maipapan ken ni Rizal, idi inawis ni Bonifacio iti nadara a dangadang. Awan ti eksakto a balikas ni Rizal iti historia, no di laeng iti “panagkedked ni Rizal iti nadara a dangadang.” Kasano nga iparangmo iti dramatization dayta a pagteng? Kasano nga iparangmo iti dayalogo kadayta a pagteng? That is fiction! Isu nga aramaten metten ni mannurat ni alikuteg a panunotna, a kas iti kinaalikuteg ti panunot ni Stowe idi imparangna ti kabibiag ni Negro nga Uncle Tom, iti nobela a, “Uncle Tom’s Cabin.”
Isu a kunaek, use logic. Dagiti laeng adda ti pamalpalatpatanna iti pilosopia iti agballigi nga agsurat iti historical fiction. Ket no idi nagkolehioka, ket naalam ti Philo 101 uray agingga laeng iti Philo 114 a ket, dakkelen a puonam daytoy.
Kasano iti agsurat iti historical fiction? Dayta ket!
Diak pay namaster daytoy, kailian. Idi sinuratko ti “Ti Ayat ni Leonor Rivera” ket uray la datao nagkaling-etan iti berde a nagpanunot iti posible a dayalogo da Rizal ken Leonor idi napalabas ti balasang ti baro idi adda daytoy iti ngarab ti Karayan Pantal. Namin-adu a kasukatan ti sarita idinto ta makinilia pay laeng ti us-usarek idi. Iti historia, nabasak a nasinged ni Rizal kadagiti Ilokano a negosiante ag-Villamil. Madalanan ni Rizal ti kayo a rangtay iti Pantal no mapan iti balay dagiti Villamil. Iti dayta a sirok ti rangtay, nabasak met a kaay—ayo a papanan ni Leonor gapu kadagiti water lilies.
Base kadagiti facts a nadakamat, adda ti posibilidad a nagrana da Rizal ken Leonor iti maysa a panawen. Ania dagiti nagsaritaanda? Dayta ti sinakop ti sarita, sa simmarunon ti pudpudno a pakasaritaanda agingga nagasawa iti Leonor iti maysa nga inhiniero.
Tapno nalawlawag, ken kaasitgan amin a panangilawlawag, adawek man ti kapanunotan ni H. Scott Dalton iti sinuratna a “What is Historical Fiction?” Adtoy dagiti dinakamatna a sumagmamano a porma. Porma, kailian, wen met a, adda met pormada a!
1. Depictions of real historical figures in the context of the challenges they faced.
2. Depictions of real historical figures in imagined situations.
3. Depictions of fictional characters in documented historical situations.
4. Depictions of fictional characters in fictional situations, but in the context of a real historical period.
In addition to these "standard" varieties, the market recognizes a few other permutations:
1. Timeshift stories, in which a modern character is transported back in time, or more rarely, a historical character is transported to the present, or to a time period not his own.
2. Alternate history or "What if?" stories, usually set in a world in which an historic event did not occur, or occurred much differently, such as a Nazi victory in World War II, a Texan victory at the Alamo, or the death of William, Duke of Normandy, in 1065.
3. Historical fantasy, in which characters, even historic figures, are depicted in historical periods or situations, but along with magic, dragons, or some other element of fantasy.
EXPLANATION:
1. Depictions of real historical figures in the context of the challenges they faced. Kas iti “El Cid Campeador” ken ti “Uncle Tom’s Cabin.” Iti Ilokano Lit, daydiay sarita ni Duque a “Colorum” ken kaaduan kadagiti nasuraten. Dagiti pakaipasungalngalan dagiti karakter ti taray ti istoria. Challenges they faced. Daytoy ti kaaduan a masursurat a historical fictions iti Ilokano Lit.
2. Depictions of real historical figures in imagined situations. Imagined situation, kailian. Daydiay wenno dagidiay historical figure ket masurat iti posible a napasamak kadakuada. Fictionalized situation. Kas iti sinurattayo a “Ti Ayat ni Leonor Rivera” a maysa laeng nga imahinasion iti panagsarakda da Jose ken Leonor iti Karayan Pantal. Awan iti nabigbigko a nagballigi iti Ilokano Lit itoy a porma, historical figures in immagined situations.
3. Depictions of fictional characters in documented historical situations. Panangilaok iti maysa a fictional karakter wenno dagiti karakter iti maysa a dokomentado a situation. Iti Ilokano Lit, asideg la unay nga ehemplo ti sarita a napauloan iti “Ayat iti Panawen ti Ariangga” ni Ariel Agcaoili. Adun a rally iti nadukomento. Gapu ta kunami, a kasla eksperiensa ni Ka Ariel ken kaingungotna ti saritana, ayat iti panawen ti rally, umarngi ngarud daytoy a porma ti historical fiction. Adda met ti historia maipapan iti nasaknap a sakit, ti cholera, mabasa met daytoy a fiction novel a sinurat ni Gabriel Garcia Marquez, “Love in the Time of Cholera.”
Nalaklaka pay a suraten daytoy a, kalian, babaen iti pattern a “What if?” wenno “ania koma no kastoy? Adu dagiti dukomentado a situation wenno pakasaritaan a pangilagaan iti fictional character.
Kas pagarigan koma, adtoy: tallo nga ubbing, nga agaayam iti bangkabangka a papel. Ipaanudda daytoy a papel iti karayan. Dayta a papel a banka ket nakaisuratan iti “wish” da met iti biag a. Dayta a paset ket facts. Apay a facts? Dagiti ngay tallo nga ubbing a nangipaanud iti bangka iti Karayan Pasig a dimmanon pay iti Malacañang nga inaramat ni PGMA iti SONAna.
Historical character dagita nga ubbing. Mangikabilka met ita, iti maysa nga ubing wenno ub-ubbing a manglapped kadagiti banka a dumanon iti Malacañang. O, di historical fiction daytan iti porma a fictional characters in documented historical situations. Naglakaan di ba?
Wenno saan met ket karaktermo, nakitana, nangngegna, a binilin ni Gen. Aguinaldo a dukotenda ken papatayenda dagiti agkabsat nga Andres ken (nagannan diay kabsatna, nalipatak metten, hehehe!). Sursurotenna met tatta itinalimed dagiti nabaon agingga iti pannangpapatayda ti supreme idiay Bantay Buntis. O, historical fiction daytan, depicting fictional characters in documented historical situations. Lalo no nalaingka nga agsurat iti first person sentimental a, ket saan laeng ngata nga agpungtot dagiti makabsa no dipay ket makasangitda gapu iti napasamak iti Ama ti Rebulosion.
Gapu kadagiti di mabilangen a dukomentado maipapan iti prostitusion, nasurat ni Vladimir Nobokonov ti nabalitokan a nobelana a napauloan iti “Lolit.” Ket di met nagpaatiw ti Nobel Prize Winner Gabriel Garcia Marquez, ket sinuratna met ti nobelana a “Memories of my Melancholy Whores.” Kunada dagiti literary critics nga umarngi kano ti “Lolit” ti “Memories…” (Iti sabalinto a topiko nga intay ituloy ti panagpapada ti kapanunotan dagiti writer iti maymaysa a tema ken situation.)
Naglaka, kailian, saan kadi? Ala, ket mangipaw-itka man met a ti sampolmo ditoy Tawid.
4. Depictions of fictional characters in fictional situations, but in the context of a real historical period. Kadagiti naglabas a panawen ti gubat, adda dagiti sarita maipapan iti gubat iti Ilokano Lit. iti panawen a kinabirkog dagiti “makindaga” kadagiti makitaltalon, iti panawen ti martial law, iti panawen ti rebulosion, ken dadduma pay a historical period. Iti panawen ti Kastila, Hapon ken Americano. Idi maika-2 a Gubat Sangalubongan ken dadduma pay a panawen. Saan a nagpaatiw ti Ilokano Lit. kadaytoy a porma ti historical story, kailian.
Additional Standard.
1. Timeshift stories, in which a modern character is transported back in time, or more rarely, a historical character is transported to the present, or to a time period not his own.
Awan pay ti kastoy iti Ilokano Lit a nabasak. No adda man diak a malagipen.
Ania ngata, kailian, no mangsuratka iti sarita. Dagiti karaktermo ket dagiti napeklan a nasionalista a kas kada Claro M. Recto ken Elpidio Quirino? Ipanmo ida iti agdama a situasion, sadiay Senado, Kongreso ken iti Malacañang. Iti yan dagiti agaapa a senador ken diputado. Iti yan dagiti dadakkel ti imana a mahilig iti scam? Kasano nga iladawanmo iti panangunget ken panaglektiur da Recto ken Quirino kadagitoy “agkakaguapo ken agkakapintas” ken “mamasirib” a senador ken diputado? Historical fiction met daytoy, kailian, depicting historical character transported to the present, or to a time period not his own.
Wenno idi panawen ti Maika-2 a Gubat Sangalubongan, ket isu met laeng a nasurotan dagiti Americano ni Gen. Aguinaldo iti panagtartarayna gapu iti GPRS iti computer? He-he-he! Fiction is fiction, di kadi?
Modern character transported back in time? Wen, ania ketdin. Kas koma ken ni Yao Ming. Pagay-ayamem iti “one on one” iti basketbol kontra ken ni Carlos “The Big Difference” Loyzaga. Modern character transported back in time, kunana met, di kadi? Komedi la ketdi ngata ti labasna daytoy, saan? Patok la ketdi a!
2. Alternate history or "What if?" stories, usually set in a world in which an historic event did not occur, or occurred much differently.
Idi panawen ti EDSA 1. Katabok idin ti nasaknap a rally. Naayaban ni Air Force Colonel nga agreport sadiay Camp Villamor. Sakbay a nagrubuat iti balayda, nainget a binilinna ti pamiliana a saanda a pulos a rumrumuar. Ti asawana a madanagan, dagiti annakna a mariribukan, nagkarida a dida rumrumuar. Napanen nagreport ni Col. Ti missionna, tinnaganna ti bomba iti mismo a yan da Gen. Ramos, Enrile, Honasan ken dagiti dadduma pay a nagdepekto. Idin, kailian, ta itinnag koman ti Air Force Colonel, dagiti bomba, siniripna pay nga umuna iti baba, ket nakaitana dagiti agsasangit nga annakna, ti asawana a kaduana ti maysa a baket iti pangitinnaganna koma ti bomba. Saan nga intuloy ni Air Force Colonel nga itinnag dagiti bomba iti eroplano.
Naungtan. Nagsagrap iti napalalo nga unget ni Colonel. Saan lattan a nagtagtagari piman. Uray ibaga ti superiorna a maikkat iti air force. Nagawid met ita. Nabara ti ulona. Makaunget unay unay. Kinugtaranna ti ridaw. Nakigtot ti asawana ken dagiti annakna. Pinagasasawanna ida, no apay a sinalungasingna ti bilinna a dida rumrumuar.
Siempre, ti asawa ken dagiti annakna, imbagada a dida rimmuar a, ta dayta met nga agpaysu iti kinapudno. Madama ketdi nga agsan-Santo Rosario kadayta nga ibagbaga ni Colonel nga oras. Diskusion. Nabara diskusion ken palawag. Uray la nagkaling-etan ken nagkamulaw ti Colonel idi makitana ti baket iti altar. Nakalua.
Binilinna manen ti asawana ken dagiti pamiliana, a saanda a rumrumuar.
“Sadino kadi iti papanam,” dinamag ti asawana a madanagan.
“Innak tumipon kada Gen. Ramos ken Enrile….” End of the story.
Alternate history. Ania ngata no napasamak nga intinnagna dagiti bomba?
Sus, EDSA 4! Patapuaken dagiti umili ni PGMA. Naulit ti situasion. Itoy a panawen, natuloy ti panangitinnag dagiti bomba. Ania ngata ti mapasamak? Ala, uray iramannakon a maysa kadagiti nagrali mabalin latta. Fiction daytoyen. Isu daytoyen ti “what if?”
Ala, suratem ngaruden a, kailian. Ipatulodmo ditoy Tawid, ta kitaek man no kasano iti kinalaingmo iti fiction writing depicting alternate history.
3. Historical fantasy, in which characters, even historic figures, are depicted in historical periods or situations, but along with magic, dragons, or some other element of fantasy.
Kalakaan a suraten ti kastoy a sub-form ti historical fiction, kailian. Ngem kas kakisang ti bandos iti tangatang ti mabasa iti Ilokano Lit.
Sapay no kalakaan a suraten. Apay a kalakaan,m kunak, kailian?
Kastoy ti kaunaan a saritak a nangabak iti salip ti sarita. Napauloan iti “Saridandan.” Dagiti agbibiag ket da Lam-ang, Ines Cannoyan ken dadduma pay. Love triangle: Lam-ang, Ines Cannoyan ken Saridandan.
Iparparikna ni Saridandan ti panagayatna ken ni Lam-ang ngem di met ikaskaso ni toy baro. Ket idi agkallaysan da Ines Cannoyan ken Lam-ang, nagsakit unay iti nakem ni Saridandan. Iti sakit ti nakemna, pinanggepna a papatayen ni Lam-ang. Iti kallaysa da Lam-ang ken Ines Cannoyan, nanglimlimo a baket ni Saridandan. Pangepna a pusilan wenno paltoogan (paltoog idi saan pay laeng a paltog) ti baro. Ngem nalimed gayam a palpaliiwen dagiti kameng iti nalimed a tignay ti balasang. Linapdanda. Binagbagaanda.
Adda ti nangsita ti balasang a guardia sibil (panawen ti Kastila a Lam-ang). Naamirisda a manglimlimo a mujer (baket). Kinnamatan iti kabalio. ta nagkabalio met ni Saridandan. Nagpukaw ti balasang. Iti sumagmamano nga aldaw, nasarakanda ti bangkay ti balasang a tumtumpaw iti Karayan Banaoang.
Ti pannakapapatay ni Saridandan ti nagbalin a mitsa ken ikkis ti dangdangadang. Ti ikkis, “Laglagipen ni Saridandan!” Maysa a copycat ti battle cry iti maysa a guerilla group, “Remember, Erlinda!” History latta ti nagtuladan dayta a battle cry.
Historical fiction, dagitoy, kailian. nalaka-a-narigat a suraten ta kasapulan iti dedikasion, panagsukisok, panagimutektek, ken kangrunaan iti amin, ti lohika.
What is historical fiction? Kastoy ti kinuna met laeng ni H. Scott Dalton: Historical fiction presents readers with a story that takes place during a notable period in history, and usually during a significant event in that period. Historical fiction often presents actual events from the point of view of people living in that time period.
Iti ababa a pannao, saanmno a kopiaen dayta teksto a nailanad iti pakasaritaan ti historia no di ket iparang, ipakita, iparaman, ipangngeg dagiti paset dayta a historia a dipay nangngeg, dipay nakita, dipay naangot, dipay narikna, ken dipay naraman. Kasta laeng iti kinasimplena, kailian. ##
Tuesday, September 30, 2008
HISTORICAL FICTION
Ti Makunak Iti Historical Fiction
Monday, September 29, 2008
Editorial
Ti sibilian ket sibilian latta. Ken asinoman a nagbasol ket mausig, isu a di maiparbeng nga ikabil kadagiti ima ti linteg. Isu ngarud nga addaantayo iti hustisia a mangusig kadagiti nagbasol.
Isu a dimi kanunongan iti mapaspasamak a pannakaiwaras iti paltog (shotgun ken cal.45) kadagiti kapitan iti Pangasinan babaen iti PNP. Ne, apayen, awan met ket ti gubat wenno riribuk a mapaspasamak ti Pangasinan? Saan met ket a battle zone ti Pangasinan? Awan met ngata ti pangta ti biag ti asinoman a kapitan iti Pangasinan?
Ti agdadata, adu pay laeng dagiti pulis nga awan pay laeng iti armasna. Ne, baliktad ti mapaspasamaken, saan? Adda paltog ti sibilian ngem awan kadagiti pulis? Saan a kadi a maibilang a saan a maikanatad a panangbusbos ti buis ti umili ti mapaspasamak?
Dagiti kapitan ket sibilian. Iti panangited a mismo ti PNP iti paltog kadakuada ket kaipapananna iti panangipalubos kadakuada nga aramaten dayta a paltog a pumatay. ta dayta met laeng ket ti rason ti paltog, pumatay. Saan maikanatad daytoy. Napukawen ti kaipapanan ti hustisia no kua.
Agsipud ta sibilian ti maysa a kapaitan, saan ngarud a natalged dagiti sibilian iti barangayna. Ta amangan no maaramat ti paltog para kadagiti abusado a sibilian. No mapasamamk daytoy nakarkaro a buong ti ulo ti PNP ta isuda a mismo iti nangiwaras kadagitoy a paltog. Napasamaken dayta panangpaltog dagiti nabartek nga opisial ti maysa a sibilian nga awan basolna iti ili ti Bani idi napan a tawen. Saan a masaan a di maulit daytoy.
Naulimek ti Pangasinan. Saan a kas iti Mindanao a yan ti gubat. No maipanggep iti insurhensia, nakapsut latta a rason iti panangarmas kadagitoy a kapitan. Ta ania koma iti maaramidan ti maysa laeng a shotgun wenno cal. 45? Iti panangarmas kadagitoy a kapitan, kaipapananna kadi a saan a kabaelan ti AFP ken PNP a pukawen no di man kontrolen laeng ti insurhensia? Kayatna kadi a sawen a dagitoy a kapitan iti ipasungalngal ti PNP kadagiti NPA?
Itoy a pananagiwaras iti paltog, uray ngata pupuoten ti kunami, naipasidongen dagitoy a kapitan iti peggad. Ti peggad a dina met inaramid. Ti peggad a dina malilikan. No saan a sumango iti kaso, maraut.
Maisubli koma dagitoy a paltog iti PNP ket ited laengen kadagiti awanan pay armas a kamengna ta isuda iti addaan iti dakkel a karbengan. ##
Nagbaknang Met Daytan a Messenger!
Malidayankami unay iti damag maipapan iti maysa nga ina a nangsamal kadagiti tallo nga annakna nga agedad iti 4, 3, ken 2 sananto sinamalan ti bukodna a bagi. Kinakurapay ti rason a nangiduron ti ina. Medida daytoy. Nangato unayen ti mercury iti kinaadda ti kinakurapay ken kinarigat iti panagbiag. Malagipmi manen daydi ubing a nagpakamatay gapu iti kinakurapay. Ania itan iti mapaspasamaken iti pagilian?
Kinakurapay. Adu dagiti rason. Iti gobierno, nalabes a kurapsion, mismanagement, incompetence, kinaadu ti papolasion.
Kurapsion. Napasal-itkami pay. Adda ti nagpakpakamatay ken pimmatay kadagiti annakna gapu iti kinaawan iti makanda, adda met dagiti naglalapusanan gapu iti panagkurakotda? Nagbaknang met daytan a messenger ti Bureau of Customs ta addaan iti milliones? Nakagatang iti P190,080.00 a daga idi 1992 idinto ta agsusueldo laeng iti P24, 876 iti makatawen wenno nasurok a dos mil iti makabulan; addaan iti lugan a Toyota revo nga agpateg iti P599,000.00 idi 1998 idinto ta agsusueldo laeng iti P58.992.00; ken naaddaan manen iti kotse a Honda Civic idi 2003 nga agpateg iti P395,000.00 idinto nga agsusueldo laeng iti P71, 592.00 iti makatawen?
Kastoy ti pannagna ti kurapsion iti pagilian. No maaramid daytoy dagiti lowly nga empleado, anianto la ketdin dagiti boss? Barya laeng dayta a kinurakot ti messenger. Mamatikami a daddakkel pay iti kinurakot dagiti nangatngato ti takemda (a kas naipadamag kadagiti kaduana a nadusa). Posible kadi ti panagaramid dagitoy babassit nga empleado iti kurapsion? Wen! Napaliiwmi. Iti kapadasanmi a nagtrabaho kadagiti ahensia ti gobierno a kas iti BIR (5 a tawen), Central Bank (3 a tawen) ken DOH (2 a tawen), DPWH iti 3 a tawen. Nakitami dagiti saan a maiparbeng nga aramid a di pabor iti gobierno. Nakitami ti rason, a saan laeng a ti security of tenure ti napinget a rason iti iseserrek iti gobierno no di pay ket iti kinaadda iti dakkel a tiansa iti panangpabungkong iti bulsa. Lalo kadagiti natured.
Dimi sapasapen. Nupay narwayen ti kurapsion, nakapaliiwkami pay laeng kadagiti makunkuna nga empleado iti gobierno a manakem. Nga uray ngata no an-annuem, uray ngata pabulsaam ket dina kayat nga awaten. Kas daydiay empleado iti BIR, pinagraemnakami. Pudno a manakem dagiti aramidna nga isu pay iti nakaawatanna iti CSC National Awards kadaydi a panawen nga addaak iti ahensia. Kas ti gayyemtayo a director ti HLURB, a di pulos maawis iti mirienda wenno pannangan, ta kunana, a sigurado dagita nga agawis ket adda ti kiddawenda. Ibagbagami daytoy, nga iti kinalabes ti kurapsion ti pagilian, adda pay laeng dagiti nadalus ti aramidda. Makunami, adda pay laeng ti tiansa a pannakapung-il ti kurapsion no kayat. Panangpung-il a saan laeng nga iti programa a kas paset ti propaganda ken pautot tapno mapabanglo ti nagan.
Mismanagement. Saan a nasayaat a panangamat kadagiti pundo. Panagaramid kadagiti proyekto a saan nga agbayag, saan a maturpos, ken proyekto nga al-allia. Nagadu nga scam. Napateg ngamin dayta 30% SOP cut wenno nangatngato pay kadagiti proyekto. Daytoy nga SOP cut ti mangidaddadanes. Daytoy ti rason iti kinaadda dagiti substandard a proyekto. Daytoy ti rason, no apay nga awan proyekto ta awan ti SOP cut.
Incompetence in the government. Incompetent government officials. Saanna a kabaelan iti mangrienda iti turay. Saan a daytoy ti expertisena. Iti sabali. Ket no saanna a kabaelan, natural, awan met iti mapasamak a progreso wenno dur-asan. Dagitoy nga incompetent nga opisial ket prone iti corruption.
Parikut iti papolasion. Dakkel la unay iti akem daytoy iti kinakurapay. No ad-addu ti ngiwat a mangan, ad-adu pay iti makunsumo a taraon. No adu iti makunsumo santo pay la bassit ti produksion a taraon, mas lalon. No ad-adu ti tao, narigrigat met iti sumrek iti trabaho. Ket no unemployment ti nangato, krimen met iti nakangatngato. Isu a nasken a masulosionan iti napartak a panaglobo ti papolasion.
Adda kadi pay tiansa a maagasan dagitoy? Adda pay. Serioso a panagserbi. Serioso a tignay a panangibalat kadagitoy a parikut. Kasapulan unay iti panagtignay ti gobierno, dagiti amin nga umili ken amin a sector iti maymaysa a panggep tapno agballigi. Awan koma iti agpanunot para laeng iti bukodna a bagi…#
Saturday, September 27, 2008
Saribitniw
NEWS STORY
27 September 2008
Salip iti Saribitniw
Silulukaten ti maikadua a nasional a salip iti saribitniw (sarita, bitla, daniw a napagtitipontipon) a pagtipkelan nga isayangkat ti Sir Pelagio Alcantara Development (SPADE) Foundation ken ti National Commission for Culture and the Arts (NCCA) ita a tawen. Maangay ti pasalip iti nailian a saribitniw iti kada tallo a tawen.
Kinuna ni retirado a Propesora Crescencia R. Alcantara, pangulo ti SPADE, a maysa daytoy a tampok ti 2nd Ilokano Literary-Cultural Festival a maangayto iti La Union National High School Quadrangle iti siudad ti San Fernando inton Nob. 30 – Dis.1, 2008.
Silulukat ti salip kadagiti amin nga Ilokano a mannurat nga adda iti pagilian. Libreda a mangpili iti tema wenno topiko a kayatda, ngem nasken a maibugas kadagiti pakisalipda ti kinapintas ken kinabaknang ti lengguahe ken kultura ni Ilokano, impaganetgetna.
Maysa a kabarbaro a klase ti literatura Ilokana ti saribitniw nga inimbento daydi Dios-ti-aluadna a Pelagio Alcantara, premiado a mannurat iti Iloko ken Ingles ken nagpaay a regional director ti Philippine Information Agency (PIA) a nagretiroanna idi 1995.
Dagiti dadduma pay nga annuroten:
1. Nasken nga orihinal ti pakisalip; saan a naipadron kadagiti immun-unan a nasurat
wenno nangabaken a piesa.
2. Agatiddog ti piesa iti sangapulo a panid, di nasursurok wenno nakurkurang.
3. Nasken a maikompiuter daytoy iti short bond paper, doble espasio ken namarginan
iti maysa a pulgada iti aglikmut.
4. Tallo a kopia ti pakisalip ti nasken nga ipatulod iti Saribitniw Secretariat, SPADE
Foundation, Namnama Village, siudad ti San Fernando iti di naladladaw ngem
Nob. 15, 2008. Pakuyogan ti pakisalip iti maysa nga electronic file (CD copy).
5. Awan ti mailanad a nagan (pudno man wenno parbo) iti pakisalip. Ketdi, pakuyogan ti
pakisalip iti seliado a sobre a naglaon iti impormasion maipapan iti ababa a kabibiag ti
autor, agraman address ken contact numberna
6. Mapilinto dagiti finalists inton Nobiembre 25 ket maawisdanto a makilaban iti
kampeonato a maangay inton Nob.30 iti La Union National High School. Ditoyto nga
ibunnayogda dagiti napili a piesada. Kalpasanna, mapilinto iti akto dagiti mangabak
babaen iti computerized judging system. Maiyawat dagiti premio iti dayta met laeng
nga aldaw.
7. Dagiti premio: umuna a gunggona – P10,000 ken medalia; maikadua – P7,000 ken
sertipiko manipud iti NCCA ken SPADE; maikatlo – P5,000 ken sertipiko; ken tallo a
pangliwliwa a gunggona a sag-P2,000.00 ken sertipiko.
8. Maikkanto amin a makisalip iti sertipiko, kas pammaneknek iti pannakipartisiparda.
Amin dagiti maisalip a piesa, agbalindanto a koleksion ti SPADE para iti bibliotekana.
9. Para kadagiti mayat a makisalip nga agdadamo nga agsurat iti saribitniw, addanto
maangay a libre a seminar-workshop inton Okt. 30 iti Multi Function Hall ti DMMMSU
-Open University System iti siudad ti San Fernando. Mangrugi ti seminar-workshop
iti alas 8:00 ti bigat.
10. Kontaken ti SPADE babaen ti email: spade_bulletin@yahoo.com wenno iti CP No.
09297780854 para iti dadduma pay a saludsod wenno ad-adu nga impormasion. Mabalin met ti agtelepono iti Iloko Creative Writing, Continuing Education Program, DMMMSU-OUS iti telepono (072)2423608, iti panangimaton ni Dr. Ophelia Cardenas. (National Saribitniw Contest Secretariat)


text:
Tuesday, July 31, 2012
AKREDITASION TI SENIOR CITIZEN CENTER, MAARAMID
Cabugao, Ilocos Sur – Nagmiting ti Pederasion ti nataengan ita nga aldaw, Hulio 31, 2012 iti Senior Citizen Center, Brgy. Rizal, Cabugao, Ilocos Sur babaen ti panang-Preside ni Mr. Antonio N. Sabio, Federated President tapno tratarenda dagiti kasapulan a mapaadda iti pannaka-akreditar ti Federated Senior Citizen’s Center ti Cabugao, Ilocos Sur tapno maiyintek ti tulong manipud iti nangatngato nga Opisina.
Iti nasao a panagtitipon, naigiddan ti naipaay a Medical Service dagiti Personnel ti RHU kadagiti nataengan. Kaaduan ti nagpa-Blood Pressure ket no adda matakuatan a nakaro ti an-annayenna ket maipanda iti RHU ta amirisen ti Doktor sa maagasan. Kadawyan a mapasamak daytoy no adda mitingda ket pagyamananda iti Munisipio ta dakkel ti maitulongna kadakuada a nataengan, segun ken ni Mr. Orencio Sadioa, Opisial ti Pederasion.
Kalpasan a napagnanamingan dagiti maaramid ken maisubmiter a Papers for Accreditation, na-update pay ti Financial Resources ti Pederasion.
Imbatad ni Mr. Remigio B. Sunico, OSCA Head a mangiparuarda ti Newsletter ti Senior Citizen agingga iti Disiembre 2012. Bininsana nga agpannurayda iti makalapda nga advertisements, compliments ken tulong manipud iti LGU-MSWD kasta pay ti dadduma nga NGO’s. Innayon ni Mr. Sunico a daytoy ti ramit a mangiwarnak ti pateg dagiti plano ken programada a nataengan iti panagkaykaysada a kas maysa a gunglo iti kagimongan. # (Web In-Action)
Posted by Bayan ng Cabugao, Ilocos Sur at 2:21 PM
Subscribe to: Post Comments (Atom)